Жоба

ҚАЗАҚСТАН РЕСПУБЛИКАСЫНЫҢ ЗАҢЫ

**Қазақстан Республикасы азаматтарының төлем қабілеттілігін қалпына келтіру және банкроттығы туралы**

Осы Заң Қазақстан Республикасының азаматы кредиторлардың талаптарын толық көлемде қанағаттандыруға қабілетсіз болған кезде туындайтын қоғамдық қатынастарды реттейді, сондай-ақ азаматтардың төлем қабілеттілігін қалпына келтіру рәсімін, сондай-ақ соттан тыс және сот банкроттығы рәсімін қолдануы үшін негіздерді, оларды жүргізу тәртібі мен шарттарын белгілейді.

**1-тарау. Жалпы ережелер**

**1-бап. Осы Заңда пайдаланылатын негізгі ұғымдар**

Осы Заңда мынадай негізгі ұғымдар пайдаланылады:

1) төлем қабілетсіздігі – борышкердің ақшалай міндеттемелерді және ақшалай сипаттағы өзге де талаптарды орындауға қабілетсіздігі;

2) уәкілетті орган – Қазақстан Республикасы азаматтарының төлем қабілеттілігін қалпына келтіру және банкроттығы саласындағы мемлекеттік реттеуді жүзеге асыратын мемлекеттік орган және оның аумақтық органдары;

3) ағымдағы шығыстар – төлем қабілеттілігін қалпына келтіру немесе сот банкроттығы рәсімін қолдану туралы өтінішті сот қабылдаған күннен кейін туындаған азаматтың ақшалай міндеттемелері, оның ішінде қаржы басқарушысының сыйақысы;

4) борышкер – төлем қабілетсіздігі төлем қабілеттілігін қалпына келтіру, сондай-ақ соттан тыс және сот банкроттығы рәсімдерін қолдану үшін негіз болып табылатын Қазақстан Республикасының азаматы;

5) кредитор – борышкерге азаматтық-құқықтық және (немесе) өзге де міндеттемелерін, оның ішінде талаптары борышкердің мүлкін кепілге берумен қамтамасыз етілген міндеттеме бойынша туындайтын талаптары бар адам;

6) төлем қабілеттілігін қалпына келтіру рәсімі – сот тәртібімен қолданылатын рәсім, оның шеңберінде борышкерге борышкердің төлем қабілеттілігін қалпына келтіруге бағытталған, Қазақстан Республикасының заңнамасына қайшы келмейтін қаржылық, құқықтық және өзге де іс-шаралар қолданылады;

7) әдейі банкроттық – азаматтың кредиторлар алдындағы міндеттемелерін орындаудан жалтару мақсатында соттан тыс және сот банкроттығы рәсімдерін қолданғанға дейін үш жыл ішінде мүлікті иеліктен шығару, жасыру немесе жою арқылы жеке мүддесі үшін жасаған әрекеттері;

8) төлем қабілеттілігін қалпына келтіру жоспары – кредиторлардың талаптарын өтеу кестесін қоса алғанда, іске асыру мерзімдерін, сондай-ақ қол жеткізілетін нәтижелерді және пайдаланылатын ресурстарды көрсете отырып, борышкердің төлем қабілеттілігін қалпына келтіруге бағытталған іс-шаралар кешенін қамтитын құжат;

9) банкрот – оған қатысты соттан тыс банкроттық рәсімі аяқталған немесе оған қатысты сот банкроттығы рәсімі аяқталғаны туралы сот шешімі заңды күшіне енген борышкер;

10) кредиторлар талаптарының тізілімі – кредиторлардың борышкерге мөлшерін, туындау негіздерін және күнін көрсете отырып қоятын талаптарының тізбесі;

11) қаржы басқарушысы – төлем қабілеттілігін қалпына келтіру және сот банкроттығы рәсімдерін жүргізуі жөніндегі қызметтерді жүзеге асыратын адам;

12) мүліктік масса – борышкердің сот банкроттығы рәсімінде өндіріп алуға қолданылуы мүмкін мүлкі;

13) сот банкроттығы рәсімі – борышкердің мүліктік массасы есебінен кредиторлардың талаптарын қанағаттандыру мақсатында борышкерге қатысты сот тәртібімен жүзеге асырылатын рәсім;

14) соттан тыс банкроттық рәсімі – осы Заңға сәйкес екінші деңгейдегі банктердің, Қазақстан Республикасының бейрезидент банкі филиалдарының, банк операциялардың жекелеген түрлерін жүзеге асыратын ұйымдардың немесе микроқаржылық қызметті жүзеге асыратын ұйымдардың немесе коллекторлық агенттіктердің алдындағы міндеттемелерді тоқтату мақсатында борышкерге қатысты соттан тыс тәртіппен жүзеге асырылатын рәсім;

15) бітімгершілік келісім – сот банкроттығы рәсімінің кез келген сатысында оны борышкер мен кредиторлар арасында сот бекітетін келісім жасасу жолымен оны тоқтату мақсатында қолданылатын рәсім.

**2-бап. Осы Заңның қолданысы**

* 1. Осы Заң қылмыстық құқық бұзушылықтар бойынша залалды өтеу жағдайларын қоспағанда, Қазақстан Республикасы азаматтарының төлем қабілетсіздігіне байланысты туындайтын қатынастарға қолданылады.
  2. Сот төлем қабілеттілігін қалпына келтіру рәсімін және сот банкроттығы рәсімін қолдану туралы, сондай-ақ бітімгершілік келісім жасасу туралы өтінішті осы Заңда белгіленген ерекшеліктермен азаматтық сот ісін жүргізудің жалпы қағидалары бойынша қарайды.
  3. Заңды тұлға (дара кәсіпкерлер) құрмай дара кәсіпкерлікті жүзеге асырушы жеке тұлғаларда кредиторлардың талаптарын толық көлемде қанағаттандыру қабілетсіздігіне байланысты туындайтын қатынастар «Оңалту және банкроттық туралы» Қазақстан Республикасының Заңымен реттеледі.

**3-бап. Соттан тыс банкроттық рәсімін қолдану туралы өтінішті беру үшін негіздер**

1. Осы баптың 5-тармағында белгіленген жағдайды қоспағанда, республикалық бюджет туралы заңда тиісті қаржы жылына белгіленген айлық есептік көрсеткіштің 1600 еселенген мөлшерінен аспайтын орындалмаған міндеттемелердің болуы соттан тыс банкроттық рәсімін қолдану туралы өтініш беру үшін негіздер болып табылады.

2. Борышкер мынадай мән-жайлардың жиынтығы кезінде соттан тыс банкроттық рәсімін қолдану туралы өтініш беруге құқылы:

1) борышкердің ортақ меншіктегі мүлікті қоса алғанда, меншік құқығында мүлкінің болмауы;

2) өтініште көрсетілген кредиторлар алдындағы міндеттемелер бойынша осындай өтініш берілген күнгі он екі ай ішінде өтеудің болмауы.

Бұл ретте соттан тыс банкроттық рәсімінде мыналар кредитор болып табылуы мүмкін:

екінші деңгейдегі банктер;

Қазақстан Республикасының бейрезидент банкінің филиалдары;

банк операцияларының жекелеген түрлерін жүзеге асыратын ұйымдар;

микроқаржы қызметін жүзеге асыратын ұйымдар;

берешек бойынша борышкерге талап қою құқығы бар коллекторлық агенттіктер;

3) борышкерге қатысты банктік қарыз шарты және (немесе) микрокредит беру туралы шарт бойынша мерзімі өткен берешекті реттеу және (немесе) өндіріп алу жөніндегі рәсімдердің жүргізілуі.

Банктік қарыз шарты және (немесе) микрокредит беру туралы шарт бойынша мерзімі өткен берешекті реттеу жөніндегі рәсімнің жүргізілгенін растайтын құжаттар мыналар болып табылады:

банктің (банк операцияларының жекелеген түрлерін жүзеге асыратын ұйымның) немесе микрокредит ұйымының банктік қарыз шартының талаптарын өзгертуден осындай бас тарту себептерінің дәлелді негіздемесін көрсете отырып бас тартуы;

борышкердің банк (банк операцияларының жекелеген түрлерін жүзеге асыратын ұйым) ұсынған банктік қарыз шартының талаптарын өзгертуден бас тартуы.

Осы тармақшаның талабы коллекторлық агенттік пен кредиторлар арасында жасалған берешекті өндіріп алу және (немесе) талап ету құқығын басқаға беру туралы шарттар бойынша туындаған міндеттемелерге қолданылмайды.

Егер кредитор осы баптың 5-тармағында көзделген мерзімдерді сақтамаса, осы тармақшада көрсетілген құжаттар берілмейді;

4) борышкерге қатысты осындай өтініш берілген күннің алдындағы жеті жыл ішінде соттан тыс немесе сот банкроттығы рәсімі қолданылмаған жағдайларда жүргізіледі.

3. Осы бапта көрсетілген берешекті реттеуді және (немесе) өндіріп алуды жүргізу жөніндегі шараларды Қазақстан Республикасының банк заңнамасына сәйкес он екі айдан аспайтын мерзімде жүргізу қажет.

4. Осы баптың 2-тармағының 2) тармақшасының ережесіне қарамастан, егер өтініш берілген күннің алдындағы қатарынан он екі ай ішінде банк шоттарына түскен ақша сомасының орташа айлық мөлшері борышкердің өзіне және оның асырауындағы отбасының еңбекке жарамсыз әрбір мүшесіне ең төменгі күнкөріс деңгейінің мөлшерінен аспаса, борышкер өтініш беруге құқылы.

5. Міндеттемелері коллекторлық агенттік пен кредиторлар арасында жасалған банктік қарыз шарттары және (немесе) микрокредит беру туралы, сондай-ақ берешекті өндіріп алу және (немесе) талап ету құқығын басқаға беру туралы шарттар бойынша туындаған борышкер, егер мұндай міндеттемелер бес жыл ішінде орындалмаса да өтініш береді.

Бұл ретте осы баптың 1-тармағының, 2-тармағының 2) және 3) тармақшаларының ережелері осы тармақта көрсетілген өтініш берілген кезде қолданылмайды.

6. Соттан тыс банкроттық рәсімін қолдану туралы өтініш сервистік бағдарламалық өнімдер немесе «Азаматтарға арналған үкімет» коммерциялық емес акционерлік қоғамының арқылы беріледі.

**4-бап. Төлем қабілеттілігін қалпына келтіру немесе сот банкроттығы рәсімін қолдану туралы өтініш беру үшін негіздер**

1. Міндеттемелері республикалық бюджет туралы заңда тиісті қаржы жылына белгіленген айлық есептік көрсеткіштің 1600 еселенген мөлшерінен асатын борышкер, егер кредиторлар алдындағы міндеттемелер осындай өтініш берілген күнгі он екі ай ішінде орындалмаса, мынадай мән-жайлар кезінде төлем қабілеттілігін қалпына келтіру немесе сот банкроттығы рәсімін қолдану туралы өтінішпен сотқа жүгінеді:

1) борышкер банктік қарыз шарты және (немесе) микрокредит беру туралы шарт (мұндай қарыз болған кезде) бойынша берешекті реттеуді және (немесе) өндіріп алуды жүргізу жөнінде шаралар қолданылғанда.

Банктік қарыз шарты және (немесе) микрокредит беру туралы шарт бойынша мерзімі өткен берешекті реттеу жөніндегі рәсімнің жүргізілгенін растайтын құжаттар мыналар болып табылады:

банктің (банк операцияларының жекелеген түрлерін жүзеге асыратын ұйымның) немесе микрокредиттік ұйымның банктік қарыз шартының талаптарын өзгертуден бас тарту себептерінің дәлелді негіздемесін көрсете отырып бас тартуы;

борышкердің банк (банк операцияларының жекелеген түрлерін жүзеге асыратын ұйым) ұсынған банктік қарыз шартының талаптарын өзгертуден бас тартуы.

Осы тармақшаның талабы коллекторлық агенттік пен кредиторлар арасында жасалған берешекті өндіріп алу және (немесе) талап ету құқығын басқаға беру туралы шарттар бойынша туындаған міндеттемелерге қолданылмайды;

2) төлем қабілеттілігін қалпына келтіру, соттан тыс және сот банкроттығы рәсімі борышкерге қатысты борышкердің өтініші берілгенге дейінгі жеті жыл ішінде қолданылмаған жағдайда.

Бұл ретте барлық міндеттемелерінің мөлшері (оның ішінде орындалу мерзімі басталмағанда) өзіне тиесілі мүліктің құнынан аспайтын борышкер сотқа төлем қабілеттілігін қалпына келтіру рәсімін қолдану туралы өтінішпен ғана сотқа жүгінуге құқылы.

Осы бапта көрсетілген берешекті реттеуді және (немесе) өндіріп алуды жүргізу жөніндегі шараларды Қазақстан Республикасының банк заңнамасына сәйкес он екі айдан аспайтын мерзімде жүргізу қажет.

2. Егер кредитор:

жеке тұлға;

атқарушылық іс жүргізу шеңберінде берешегі өндірілмеген (атқарушылық іс жүргізу бойынша өндіріп алу рәсімі аяқталған) заңды тұлға болып табылса, осы баптың 1-тармағының борышкер міндеттемелерінің мөлшері бөлігіндегі ережесі қолданылмайды.

**5-бап. Борышкердің төлем қабілеттілігін қалпына келтіру, соттан тыс және сот банкроттығы рәсімдеріндегі өкілеттіктері**

1. Борышкер:

1) соттан тыс банкроттық рәсімін қолдану туралы өтінішті сервистік бағдарламалар өнімі немесе «Азаматтарға арналған үкімет» коммерциялық емес акционерлік қоғамы арқылы беруге;

2) төлем қабілеттілігін қалпына келтіру рәсімін немесе сот банкроттығы рәсімін қолдану туралы өтінішпен сотқа жүгінуге;

3) осы Заңның 38-бабы 3-тармағына сәйкес өндіріп алуға болмайтын мүлікке меншік құқығын сақтауға;

4) осы Заңда көзделген тәртіп сақталған жағдайда өз мүлкін иеліктен шығару немесе өзіне жаңа міндеттемелер қабылдау бойынша мәмілелер жасасуға;

5) ай сайын борышкерге және оның асырауындағы еңбекке жарамсыз отбасы мүшелеріне республикалық бюджет туралы заңда тиісті жылға белгіленген ең төменгі күнкөріс деңгейінен аспайтын мөлшерде ақшаны өз билігінде қалдыруға құқылы.

Борышкердің өз билігіне қалдыратын ақша мөлшерін кредиторлар көбейте алады;

6) Қазақстан Республикасының заңнамасында көзделген өзге де құқықтарға ие.

2. Борышкер:

1) сервистік бағдарламалық өнімдер арқылы төлем қабілеттілігін қалпына келтіру, соттан тыс немесе сот банкроттығы рәсімін қолдану туралы өтініш берген күннен бастап екі жұмыс күнінен кешіктірмей осындай өтініш беру туралы немесе сотқа жүгіну туралы кредиторларды хабардар етуге;

2) егер осындай жүргізу кезеңінде оның меншігіне кредиторлар алдындағы өз міндеттемелерін орындауға мүмкіндік беретін мүлік келіп түскен немесе өзге де түрде оның мүліктік жағдайы өзгерген жағдайда, сервистік бағдарламалар өнімі арқылы соттан тыс банкроттық рәсімін тоқтату туралы өтініш беруге;

3) төлем қабілеттілігін қалпына келтіру жоспарын әзірлеуге қатысуға;

4) уәкілетті органға, қаржы басқарушысына, сондай-ақ кредиторларға өзінің қаржылық жағдайы, мүлкі және міндеттемелері туралы дәйекті ақпаратты олардың жазбаша сұрау салуы негізінде, оны алған күннен бастап он жұмыс күнінен кешіктірмей беруге;

5) қаржы басқарушысына өзінің қаржылық жағдайы, мүлкі және міндеттемелері туралы ақпарат алуына жәрдем көрсетуге;

6) қаржы басқарушысының осы Заңда көрсетілген талаптарын орындауға және оның өз өкілеттіктерін жүзеге асыруына кедергі келтірмеуге;

7) төлем қабілеттілігін қалпына келтіру жоспарының талаптарын орындауға;

8) төлем қабілеттілігін қалпына келтіру жоспарында көзделген мәмілелерді қоспағанда, өзіне жаңа ақшалай немесе мүліктік міндеттемелерді қабылдамауға;

9) егер төлем қабілеттілігін қалпына келтіру жоспарында көзделген іс-шараны орындау мүмкін болмаған жағдайда, жоспарланған іс-шараны орындау мерзімі аяқталған күннен кейінгі күннен бастап бір айдан кешіктірілмейтін мерзімде төлем қабілеттілігін қалпына келтіру рәсімін тоқтату және сот банкроттығы рәсімін қолдану туралы өтінішхатпен сотқа жүгінуге міндетті.

Осы тармақшаның күші төлем қабілеттілігін қалпына келтіру жоспарында көзделген іс-шараны орындау еңсерілмейтін күштің салдарынан, төтенше ахуал (жағдайлар) режимі жарияланған не үшінші тұлғалардың кінәсінен мүмкін болмаған жағдайларда қолданылмайды;

10) оқиға басталған күннен кейінгі жеті жұмыс күні ішінде төлем қабілеттілігін қалпына келтіру жоспарын орындау еңсерілмейтін күштің салдарынан, төтенше ахуал (жағдай) режимі жарияланған не үшінші тұлғалардың кінәсінен мүмкін болмағаны туралы кредиторларды хабардар етуге;

11) төлем қабілеттілігін қалпына келтіру жоспарын орындау мерзімі аяқталғаннан немесе мерзімінен бұрын орындағаннан кейін төлем қабілеттілігін қалпына келтіру рәсімін аяқтау туралы өтінішхатпен сотқа жүгінуге;

12) шешімдердің бірі заңды күшіне енген күннен бастап үш жұмыс күні ішінде мүліктік массаны қаржы басқарушының басқаруына беруге міндетті:

сот банкроттығы рәсімін қолдану туралы;

төлем қабілеттілігін қалпына келтіру рәсімін тоқтату және сот банкроттығы рәсімін қолдану туралы;

13) соттан тыс немесе сот банкроттығы рәсімі аяқталғаннан кейін он екі ай ішінде уәкілетті орган коммерциялық емес ұйымдармен бірлесіп ұйымдастырған халықтың қаржылық сауаттылығын арттырудың тегін курстарынан өтуге;

14) Қазақстан Республикасының заңнамалық актілерінде көзделген өзге де міндеттерді орындауға міндетті.

3. Борышкердің осы баптың 2-тармағының 3) – 9) тармақшаларында көзделген міндеттерді орындамауы төлем қабілеттілігін қалпына келтіру рәсімін тоқтатуға алып келеді.

**6-бап. Кредиторлардың төлем қабілеттілігін қалпына келтіру, сондай-ақ соттан тыс және сот банкроттығы рәсімдеріндегі өкілеттіктері**

1. Кредитор:

1) борышкерге қойылатын өз талаптарын осы Заңда белгіленген тәртіппен және мерзімдерде мәлімдеуге;

2) борышкерден, қаржы басқарушысынан осы Заңда көзделген рәсімдерге қатысты ақпарат алуға;

3) борышкердің төлем қабілеттілігін қалпына келтіру жоспарын жасауға қатысуға;

4) төлем қабілеттілігін қалпына келтіру рәсімінде борышкердің ай сайын өз билігінде қалдыратын ақша мөлшерін ұлғайту туралы мәселені қарауға;

5) борышкер төлем қабілеттілігін қалпына келтіру жоспарында көзделген іс-шараны орындамаған жағдайда, жоспарланған іс-шараны орындау мерзімі басталған күннен бастап екі ай өткеннен кейін төлем қабілеттілігін қалпына келтіру рәсімін тоқтату және сот банкроттығы рәсімін қолдану туралы өтінішхатпен сотқа жүгінуге;

6) банкроттың міндеттемелерін тоқтатудан бас тартуға негіз болып табылатын белгілі болған мән-жайлар туралы қаржы басқарушысына және сотқа хабарлауға;

7) осы Заңда және Қазақстан Республикасының нормативтік құқықтық актілерінде көзделген өзге де құқықтарға ие болуға құқылы.

2. Кредитор:

1) қаржы басқарушысына, борышкерге өзінің талаптарын мәлімдеген кезде, оның талаптарының негізі мен мөлшерін растайтын құжаттарды беруге;

2) қаржы басқарушысының сұрау салуы бойынша борышкердің төлем қабілетсіздігінің туындау себептері, оның қаржылық жағдайы, мүлкі және міндеттемелері туралы қолда бар ақпаратты сұрау салуды алған күннен бастап он жұмыс күнінен кешіктірмей беруге;

3) қаржы басқарушысына борышкердің мүлкі және міндеттемелері туралы қолда бар қосымша мәліметтерді хабарлауға;

4) төлем қабілеттілігін қалпына келтіру жоспарын қарауға және осы Заңда белгіленген мерзімдерде өз ұсыныстары мен ескертулерін енгізуге;

5) төлем қабілеттілігін қалпына келтіру жоспарын әзірлеу кезінде осы Заңның 29-бабының 2-тармағында көзделген берешекті қайта құрылымдау құралдарын қолдануға міндетті.

Осы тармақшаның күші кредиторларға алимент төлеу бойынша, өміріне немесе денсаулығына келтірілген зиянды өтеу бойынша қолданылмайды;

6) осы Заңда және Қазақстан Республикасының нормативтік құқықтық актілерінде көзделген өзге де міндеттерді орындауға міндетті.

Осы баптың 2-тармағының 5) тармақшасында көзделген міндетті орындамаған кредитордың талаптары осы Заңның 29-бабының 2-тармағында көзделген берешекті қайта құрылымдау құралдарын қолданған кредиторлардың талаптары қанағаттандырылғаннан кейін қалған борышкердің мүлкінен қанағаттандырылуға жатады.

**7-бап. Уәкілетті органның өкілеттіктері**

Уәкілетті орган:

1) борышкердің соттан тыс банкроттық рәсімін қолдану туралы өтінішінің нысанын бекітеді;

2) қаржы басқарушысы қорытындысының нысанын бекітеді;

3) төлем қабілеттілігін қалпына келтірудің үлгілік жоспарының нысанын бекітеді;

4) банкроттың міндеттемелерін тоқтатуға негіздердің болуы/болмауы туралы қаржы басқарушысы қорытындысының нысанын бекітеді;

5) қаржы басқарушысының қорытынды есебінің нысанын бекітеді;

6) қаржы басқарушының төлем қабілеттілігін қалпына келтіру, соттан тыс және соттық банкроттық рәсімдеріндегі бұзушылықтар туралы әрекеттеріне шағымдарды қарайды;

7) қаржы басқарушысының қызметін жүзеге асыруға құқығы бар адамдар хабарламаларының тізілімін жүргізеді;

8) уәкілетті органның интернет-ресурсында қаржы басқарушысының қызметін жүзеге асыруға құқығы бар адамдардың тізілімін орналастырады;

9) осы Заңда көзделген рәсімдер қолданылған, тоқтатылған және аяқталған азаматтардың тізімін уәкілетті органның интернет-ресурсында орналастырады;

10) төлем қабілеттілігін қалпына келтіру рәсімін, сот банкроттығы рәсімін қолдану туралы іс бойынша іс жүргізуді қозғау туралы және осы Заңда белгіленген мерзімде кредиторлардың талаптарын мәлімдеу тәртібі туралы хабарламаны өзінің интернет-ресурсында жариялайды;

11) профилактикалық бақылау нәтижелері бойынша анықталған бұзушылықтар туралы хабарлама нысанын бекітеді;

1. мемлекеттік органдардан олардың құзыреті шегінде және заңды тұлғалардан борышкер, оның мүлкі және төлем қабілеттілігін қалпына келтіру, сондай-ақ Қазақстан Республикасының заңдарында белгіленген заңмен қорғалатын құпияны беру тәртібіне қойылатын талаптарды ескере отырып, соттан тыс және сот банкроттығы рәсімдері шеңберіндегі міндеттемелері туралы ақпаратты сұратады және алады;

13) қаржы басқарушысына борышкердің мүлкі туралы ақпаратты береді;

14) төлем қабілеттілігін қалпына келтіру және сот банкроттығы рәсімдерінде қаржы басқарушысының қызметіне мемлекеттік бақылауды жүзеге асырады;

1. борышкердің қаржылық жағдайына мониторинг жүргізу тәртібін әзірлейді және бекітеді;
2. қаржы басқарушысын тағайындайды;

17) қаржы басқарушысын таңдау қағидаларын әзірлейді және бекітеді;

18) банкрот деп танылған азаматтардың қаржылық сауаттылығын арттыру қағидаларын әзірлейді және бекітеді;

19) осы Заңда және Қазақстан Республикасының өзге де нормативтік құқықтық актілерінде көзделген өзге де өкілеттіктерді жүзеге асырады.

**8-бап. Қаржы басқарушыларының Қазақстан Республикасының азаматтардың төлем қабілеттілігін қалпына келтіру және банкроттығы туралы заңнамасын сақтауын мемлекеттік бақылау**

1. Қаржы басқарушыларының Қазақстан Республикасының азаматтардың төлем қабілеттілігін қалпына келтіру және банкроттығы туралы заңнамасын сақтауын мемлекеттік бақылау тексеру және профилактикалық бақылау нысанында жүзеге асырылады.

2. Бақылау субъектісіне бару арқылы тексеруді және профилактикалық бақылауды ұйымдастыру мен жүргізу тәртібі Қазақстан Республикасының Кәсіпкерлік кодексінде айқындалады.

Бақылау субъектісіне бармай профилактикалық бақылау Қазақстан Республикасының Кәсіпкерлік кодексіне және осы Заңға сәйкес жүзеге асырылады.

**9-бап. Бақылау субъектісіне бармай профилактикалық бақылау**

1. Бақылау субъектісіне бармай профилактикалық бақылаудың мақсаттары бұзушылықтардың уақтылы жолын кесу, оларға жол бермеу және бақылау субъектісіне уәкілетті орган анықтаған бұзушылықтарды дербес жою құқығын беру болып табылады.

Қаржы басқарушысы бақылау субъектісі болып табылады.

2. Бақылау субъектісіне бармай профилактикалық бақылау жүргізу тәсілі уәкілетті орган алған деректерді және ақпараттарды өзара салыстыру болып табылады, оларға:

1) бақылау субъектісі жүзеге асыратын рәсімдерді жүргізу туралы ағымдағы және сұрау салынатын ақпарат жатады.

Мұндай ақпаратты беру нысанын, тәртібі мен мерзімдерін уәкілетті орган белгілейді;

2) уәкілетті мемлекеттік органдардан, сондай-ақ қаржы басқарушысының және борышкердің қызметі бойынша өзге де көздерден алынған мәліметтер жатады.

Атына уәкілетті органның сұрау салуы келіп түскен мемлекеттік органдар өз құзыреті шегінде, жеке және заңды тұлғалар сотқа дейінгі тергеп-тексеру, қылмыстық іс мәліметтерін, құжаттарын және (немесе) материалдарын қоспағанда, Қазақстан Республикасының заңдарында белгіленген заңмен қорғалатын құпияны беру тәртібіне қойылатын талаптарды ескере отырып, төлем қабілеттілігін қалпына келтіру рәсіміне немесе соттан тыс және сот банкроттығы рәсіміне қатысты ақпаратты береді.

Уәкілетті органның сұрау салуын орындау мерзімі, сұрау салудың өзінде орындаудың неғұрлым ұзақ мерзімі көрсетілген жағдайларды қоспағанда, сұрау салу келіп түскен күннен бастап он бес жұмыс күнін құрайды.

3. Бақылау субъектісіне бармай профилактикалық бақылау нәтижелері бойынша бұзушылықтар анықталған кезде бұзушылықтар анықталған күннен бастап бес жұмыс күнінен кешіктірілмейтін мерзімде уәкілетті орган белгілеген нысан бойынша хабарлама жіберіледі.

Хабарлама бақылау субъектісіне жеке қолын қойғызып немесе оны жөнелту және алу фактілерін растайтын өзге де тәсілмен табыс етілуге тиіс.

Төменде санамаланған тәсілдердің бірімен жіберілген хабарлама мынадай жағдайларда:

1) қолма-қол – алғаны туралы хабарламаға белгі қойылған күннен бастап;

2) электрондық тәсілмен:

қаржы басқарушысының уәкілетті органда қызметінің басталғаны немесе деректерінің өзгергені туралы хабарламада көрсетілген электрондық мекенжайына уәкілетті орган жөнелткен күннен бастап;

уәкілетті органның интернет-ресурсының веб-қосымшасына және (немесе) арнайы мобильдік қосымшасына уәкілетті орган хабарлама жеткізген күннен бастап табыс етілді деп есептеледі.

Аталған тәсіл Қазақстан Республикасының электрондық құжат және электрондық цифрлық қолтаңба туралы заңнамасына сәйкес уәкілетті органмен электрондық тәсілде өзара іс-қимыл жасайтын және (немесе) арнайы мобильдік қосымшаны пайдаланатын бақылау субъектілеріне қолданылады.

4. Бақылау субъектісіне бармай профилактикалық бақылау нәтижелері бойынша анықталған бұзушылықтарды жою туралы хабарлама табыс етілген күнінен кейінгі күннен бастап он жұмыс күні ішінде орындалуға тиіс.

5. Бақылау субъектісі хабарламада көрсетілген бұзушылықтармен келіспеген кезде хабарламаны жіберген уәкілетті органға қарсылықты хабарлама табыс етілген күннен кейінгі күннен бастап бес жұмыс күні ішінде жіберуге құқылы.

Хабарлама орындалмаған деп танылған жағдайда, уәкілетті орган жазбаша шешім шығарады және оны осы баптың 3-тармағында көзделген тәсілдердің бірімен бақылау субъектісіне жібереді.

6. Бақылау субъектісіне бармай профилактикалық бақылау нәтижелері бойынша анықталған бұзушылықтарды жою туралы хабарламаны белгіленген мерзімде орындамау бақылау субъектісіне бару арқылы профилактикалық бақылау жүргізудің жартыжылдық тізіміне енгізу арқылы бақылау субъектісіне бару арқылы профилактикалық бақылау тағайындауға алып келеді.

7. Уәкілетті орган жою мүмкін болмайтын бұзушылықтарды анықтаған жағдайда, қаржы басқарушысына немесе әкімшілердің кәсіби ұйымдарына бұзушылық анықталған күннен бастап бес жұмыс күнінен кешіктірілмейтін мерзімде уәкілетті орган белгілеген нысан бойынша хабарлама жіберіледі.

8. Бақылау субъектісіне бармай профилактикалық бақылау тоқсан сайын жүзеге асырылады.

**10-бап. Құпиялылық**

1. Уәкілетті орган мен қаржы басқарушысы борышкердің келісімін алмай, осы Заңда көзделген рәсімдер қолданылар алдындағы үш жылға дейінгі кезең ішінде борышкер туралы мәліметтерді сұратуға және алуға құқылы.

2. Егер осы бапта өгеше көзделмесе, қаржы басқарушысының не уәкілетті органның лауазымды адамының борышкер туралы өздеріне сеніп тапсырылған немесе қызметі немесе жұмысы бойынша белгілі болған, Қазақстан Республикасының заңдарымен қорғалатын мәліметтерді жария етуі, сол сияқты осындай мәліметтерді қамтитын құжаттарды жоғалтуы Қазақстан Республикасының заңдарында белгіленген жауаптылыққа алып келеді.

3. Уәкілетті органның немесе қаржы басқарушысының өздеріне ұсынылған ақпаратты Қазақстан Республикасының заңдарында көзделген жағдайларда мемлекеттік органдарға беруі құпия ақпаратты жария ету болып табылмайды.

4. Осы Заңда көзделген рәсімдерді жүргізу кезінде мынадай:

1) қаржы басқарушысының қызметін жүзеге асыратын адам;

2) кредиторлар;

3) кредиторлар талаптарының тізіліміне енгізілген талаптардың сомасы және кезектер бөлінісінде оларды қанағаттандыру мөлшері;

4) рәсімдерді жүргізу мерзімдері;

5) кредиторлар талаптарын қанағаттандыру кестесінің орындалуы;

6) қаржы басқарушысының әрекеттеріне (әрекетсіздігіне) шағымдардың болуы және оларды қарау нәтижелері;

7) қаржы басқарушысын анықталған құқық бұзушылық фактілері бойынша әкімшілік жауаптылыққа тарту;

8) осы Заңда көзделген рәсімдерді тоқтату негіздері;

9) осы Заңда белгіленген құқықтарды іске асыру шеңберінде уәкілеттік берілген адамдар бастамашылық жасаған сот талқылаулары туралы ақпарат құпия болып табылмайды.

**11-бап. Төлем қабілеттілігін қалпына келтіру, соттан тыс немесе сот банкроттығы рәсімдеріне қатысушылармен өзара іс-қимыл жасау**

Төлем қабілеттілігін қалпына келтіру, соттан тыс немесе сот банкроттығы рәсіміне қатысушылар өзара Қазақстан Республикасының заңнамасында тыйым салынбаған кез келген тәсілмен іс-қимыл жасауға құқылы.

Электрондық тәсілмен өзара іс-қимыл жасаған кезде төлем қабілеттілігін қалпына келтіру, соттан тыс немесе сот банкроттығы рәсіміне қатысушылар уәкілетті органның интернет-ресурсының веб-қосымшасын пайдаланады.

Уәкілетті органның интернет-ресурсында қалыптастырылған электрондық құжат электрондық цифрлық қолтаңбамен куәландырылады және белгіленген электрондық форматта беріледі.

**12-бап. Борышкердің мәмілелерін жарамсыз деп тану және мүлікті қайтару**

1. Егер осы Заңда өзгеше көзделмесе, Қазақстан Республикасының азаматтық заңнамасында және осы Заңда көзделген негіздер болған кезде, егер мәмілелерді борышкер немесе ол уәкілеттік берген адам төлем қабілеттілігін қалпына келтіру және сот банкроттығы рәсімін қолдану туралы іс қозғалғанға дейін үш жыл ішінде жасаса, олар жарамсыз деп танылады.

Егер борышкерге сот банкроттығы рәсімі төлем қабілеттілігін қалпына келтіру рәсімін тоқтату нәтижесінде қолданылса, осы тармақтың бірінші бөлігінде көзделген мерзім төлем қабілеттілігін қалпына келтіру рәсімін қолдану туралы сот шешімі заңды күшіне енген күннен бастап есептеледі.

2. Осы бапта көзделген мәмілелер анықталған кезде қаржы басқарушы, оның ішінде мәмілені анықтаған кредитордың өтінішхаты бойынша анықталған күннен бастап он жұмыс күні ішінде осындай мәмілелерді жарамсыз деп тану туралы өтінішпен сотқа жүгінуге міндетті.

3. Егер мәміле жарамсыздығының өзге салдары Қазақстан Республикасының Азаматтық кодексінде көзделмесе, мәміле жарамсыз деп танылған кезде борышкерге – мәміле бойынша тарап алған барлық мүлік немесе ақшалай қаражат қайтарылуға, заттай қайтару мүмкін болмаған кезде қайтарылуға жататын мүліктің құны, мүлікті пайдаланудың, орындалған жұмыстардың немесе көрсетілген қызметтердің құны ақшалай өтелуге жатады.

Бұл ретте, мүлікті немесе ақшалай қаражатты қайтарған тұлға борышкерге талап қою құқығына ие болады, ол осы Заңның 40-бабының 4-тармағына сәйкес қанағаттандырылуға жатады.

4. Мүліктің жоғалуына, бүлінуіне не кейіннен үшінші тұлғалардың адал сатып алуына байланысты оны қайтару мүмкін болмаған кезде немесе мүлікті өтеусіз берген кезде талап етілетін мүлікті бастапқы сатып алушылар үшінші тұлғалар жоғалған, бүлдірген, берген не адал сатып алған мүліктің құны шегінде осындай әрекеттерге байланысты туындаған залалдарды өтеу бойынша борышкер алдында жауапты болады.

**13-бап. Қаржы басқарушысы**

1. Хабарламалары қаржы басқарушысы қызметін жүзеге асыруға құқығы бар тұлғалардың хабарламалары тізіліміне енгізілген тұлғалар қаржы басқарушысы болып әрекет ете алады.

2. Қаржы басқарушысы қызметін жүзеге асыруға құқығы бар тұлғалардың хабарламалары тізіліміне енгізу үшін уәкілетті органға қаржы басқарушысы қызметінің басталғаны туралы хабарлама рұқсаттар және хабарламалардың мемлекеттік ақпараттық жүйесі арқылы беріледі.

3. Қаржы басқарушысы қызметінің басталғаны туралы хабарламаны:

1) «Оңалту және банкроттық туралы» Қазақстан Республикасының Заңына сәйкес қызметті жүзеге асыратын әкімші;

2) кәсіби бухгалтер;

3) аудитор;

4) заң консультанты беруге құқылы.

4. Қызметтің басталғаны туралы хабарламаға:

1) егер өтініш беруші осы баптың 3-тармағының 2) тармақшасында көрсетілген тұлға болып табылса - кәсіби бухгалтер сертификаты;

2) егер өтініш беруші осы баптың 3-тармағының 3) тармақшасында көрсетілген тұлға болып табылса - «аудитор» біліктілігін беру туралы біліктілік куәлігі;

3) егер өтініш беруші осы баптың 3-тармағының 4) тармақшасында көрсетілген тұлға болып табылса - заң консультанты палатасындағы мүшелігін растайтын құжат қоса беріледі.

Осы баптың 1-тармағының 1) тармақшасында көрсетілген тұлға хабарлама берген жағдайда, құжаттар талап етілмейді.

5. Қызметтің басталғаны туралы хабарламада көрсетілген деректер өзгерген кезде өтініш беруші деректер өзгерген күннен бастап он жұмыс күні ішінде уәкілетті органға көрсетілген өзгерістер туралы хабарламаны жіберуге міндеті.

6. Қаржы басқарушысы мынадай:

1) борышкерге немесе оның кредиторларына талаптары немесе міндеттемелері болған;

2) егер ол борышкердің немесе кредитордың жақын туысы, жұбайы (зайыбы), жұбайының (зайыбының) жақын туысы болған жағдайларда, өз өкілеттіктерін жүзеге асыруға құқылы емес.

7. Қаржы басқарушысы қызметін тоқтатқан кезде уәкілетті органға тиісті хабарлама жіберуге міндетті.

8. Уәкілетті орган:

1) осы баптың 4-тармағында көзделген құжаттар ұсынылмаған;

2) уәкілетті орган осы баптың 5-тармағында көзделген мән-жайларды анықтаған;

3) осы Заңның 9-бабының 7-тармағында көзделген хабарламалар оған тізбекті күнтізбелік он екі ай ішінде үш реттен көп жіберілген;

4) тексеру нәтижелері бойынша осы Заңда және Қазақстан Республикасының өзге де заңдарында белгіленген талаптарды бұзушылықтар анықталған;

5) қылмыстық іс қысқартылған не Қазақстан Республикасы Қылмыстық -процестік кодексінің 35-бабының бірінші бөлігінің 3), 4), 9) және 12) тармақтарында немесе 36-бабының бірінші бөлігінде көзделген негіздер бойынша қылмыстық жауаптылықтан босатылған;

6) осы тұлғаға қатысты айыптау үкімі заңды күшіне енген;

7) психикалық, мінез-құлқының бұзылуларына (ауруларына), оның ішінде психикаға белсенді әсер ететін заттарды тұтынуға байланысты психикалық саулық саласында медициналық көмек көрсету ұйымдарында есепте тұрған;

8) сот тәртібімен әрекетке қабілетсіз немесе әрекетке қабілеттілігі шектеулі деп танылған;

9) қаржы басқарушысы қызметін тоқтату туралы хабарлама берген;

10) қызметі тоқтатылған немесе Қазақстан Республикасының заңдарына сәйкес әкімші, кәсіби бухгалтер, аудитор, заң консультанты қызметімен айналысу құқығынан айырылған;

11) оларды кейіннен уәкілетті орган анықтаған жағдайда, осы баптың 6-тармағы негізінде қаржы басқарушысы етіп тағайындауға кедергі келтіретін мән-жайлардың болуы туралы хабарламаған;

12) қайтыс болған немесе сот қайтыс болды деп не хабарсыз кетті деп танылғанын жариялаған жағдайларда, қаржы басқарушысы хабарламасын қаржы басқарушылар қызметін жүзеге асыруға құқығы бар тұлғалардың хабарламалары тізілімінен алып тастайды.

9. Қаржы басқарушысы қызметін жүзеге асыруға құқығы бар тұлғалардың хабарламалар тізілімінен хабарламаны алып тастауды уәкілетті орган анықталған күнінен бастап бес жұмыс күні ішінде жүзеге асырады.

10. Уәкілетті органның аумақтық бөлімшесі қаржы басқарушысы қызметін жүзеге асыруға құқығы бар тұлғалардың хабарламалар тізілімінен хабарлама алып тасталған күннен бастап бес жұмыс күні ішінде борышкер мен кредиторға осындай тізілімінен қаржы басқарушысының алып тасталғаны туралы ақпаратты жолдайды.

11. Уәкілетті орган хабарламасын қаржы басқарушысы қызметін жүзеге асыруға құқығы бар тұлғалардың хабарламалары тізілімінен қайта алып тастаған тұлға – алып тастау себептері жойылған жағдайда, бірақ алып тасталған күннен бастап үш жылдан өткен соң осындай хабарлама беруге құқылы.

12. Қаржы басқарушысы уәкілетті органмен және өзге де тұлғалармен уәкілетті орган айқындаған тәртіпте Қазақстан Республикасының заңнамасында тыйым салынбаған кез келген тәсілмен өзара іс-қимылды жүзеге асыруға құқылы.

**2-тарау. Соттан тыс банкроттық рәсімі**

**14-бап. Соттан тыс банкроттық рәсімін қолдану туралы борышкердің өтініші**

1. Борышкер уәкілетті орган белгілеген нысан бойынша сервистік бағдарламалар өнімі немесе «Азаматтарға арналған үкімет» коммерциялық емес акционерлік қоғамының арқылы соттан тыс банкроттық рәсімін қолдану туралы өтініш береді.

2. Соттан тыс банкроттық рәсімін қолдану туралы борышкердің өтінішіне:

1) кредиторлардың атауы немесе тегі, аты, әкесінің аты (ол болған кезде), бизнес-сәйкестендіру нөмірі (БСН) немесе жеке сәйкестендіру нөмірі (ЖСН), берешек сомасы, тұрған жері көрсетілген тізімі;

2) борышкердің банктік қарыз шарты және (немесе) микрокредит беру туралы шарт бойынша берешекті реттеуді жүргізу жөнінде шаралар қабылдағанын растайтын құжаттың көшірмесі қоса беріледі.

3. Борышкер осы Заңның 3-бабында көзделген мән-жайларға сәйкес болған кезде, уәкілетті орган борышкер туралы мәліметтерді үш жұмыс күні ішінде «электрондық үкімет» веб-порталында орналастырады.

4. Борышкер осы Заңның 3-бабында көзделген мән-жайларға сәйкес келмеген кезде, уәкілетті орган белгілеген нысанда соттан тыс банкроттық рәсімін қолданудан бас тарту туралы хабарлама береді.

5. Борышкер соттан тыс банкроттық рәсімін қолданудан бас тартуға себеп болған негіздерді жойғаннан кейін, бірақ бас тартуды алған күннен кейін күнтізбелік үш айдан ерте емес мерзімде, соттан тыс банкроттық рәсімін қолдану туралы өтінішті қайта беруге құқылы.

**15-бап. Соттан тыс банкроттық рәсімін қолдану**

1. Уәкілетті органның соттан тыс банкроттық рәсімді жүргізу мерзімі борышкер туралы мәліметтер «электрондық үкімет» веб-порталында орналастырылған күннен бастап алты айды құрайды.

2. Борышкер туралы мәліметтер «электрондық үкімет» веб-порталында орналастырылған күннен бастап мынадай салдар басталады:

1) борышкердің кредиторлар алдындағы өтініште көрсетілген борыштық міндеттемелері мерзімдері өткен болып саналады;

2) соттан тыс банкроттық рәсімін қолдану туралы өтініште көрсетілген кредиторлардың міндеттемелерді орындауын борышкерден талап етуге тыйым салынады;

3) борышкердің соттан тыс банкроттық рәсімін қолдану туралы өтініште көрсетілген кредиторлар алдындағы берешегінің барлық түрлері бойынша тұрақсыздық айыбы (өсімпұлдар, айыппұлдар) мен сыйақыны есепке жазу тоқтатылады;

4) борышкерге қарыздар алу, кепілдіктер мен кепілгерліктер беру бойынша мәмілелер жасауға тыйым салынады;

5) уәкілетті органның мемлекеттік органдар мен өзге де органдардан және ұйымдардан рәсімді қолдану алдындағы үш жылға дейінгі кезеңдегі жалпы ортақ мүлкін қоса алғанда, мүлкі туралы ақпарат алуына борышкердің келісімі берілген деп есептеледі;

6) борышкердің банк шоттарынан кредиторлардың талаптарын қанағаттандыру есебіне ақша өндіріп алуға, сондай-ақ борышкердің мүлкінен өндіріп алуға жол берілмейді;

7) Қазақстан Республикасының шегінен тыс жерлерде емделу, жақын туысын емдеуге алып жүру, жақын туысын жерлеу, оқу және жұмысқа орналасу, сондай-ақ мемлекеттік бағдарламалар шеңберінде оқу және біліктілігін арттыру қажет болған жағдайларды қоспағанда, борышкердің Қазақстан Республикасының шегінен тыс жерлерге шығуына тыйым салынады;

8) борышты өндіріп алу туралы сот шешімдерін орындау тоқтатыла тұрады.

Осы тармақтың бірінші бөлігі 1), 2) және 3) тармақшаларының ережелері алименттер туралы және өміріне немесе денсаулығына келтірілген зиянды өтеу туралы талаптарға қолданылмайды.

3. Борышкердің уәкілетті орган шығуға тыйым салу туралы шешімді Қазақстан Республикасының шегінен тыс жерлерге шығуына тыйым салуды белгілеу мақсатында «электрондық үкімет» веб-порталына борышкер туралы мәліметтер орналастырылған күннен бастап екі күн ішінде белгілеген нысан бойынша шығарады.

Уәкілетті орган шығуға тыйым салу туралы шешім шығарылған күннен бастап бес жұмыс күннен кешіктірмей оны борышкерге және тиісті органдарға Қазақстан Республикасының заңнамасында айқындалған тәртіппен Қазақстан Республикасының шегінен тыс жерлерге шығуын шектеу үшін жолдайды.

4. Борышкерге қатысты соттан тыс банкроттық рәсімі тоқтатылған жағдайда шығуға тыйым салу туралы шешімнің күші жойылуға жатады.

5. Қазақстан Республикасының шегінен тыс жерлерде емделу, жақын туысын емдеуге алып жүру, жақын туысын жерлеу, оқу және жұмысқа орналасу қажет болған жағдайларда, шығуға тыйым салу туралы шешім тоқтатыла тұруға жатады.

Шығуға тыйым салу туралы шешімді шығару, тоқтата тұру, қайта бастау және күшін жою тәртібін уәкілетті орган айқындайды.

**16-бап. Соттан тыс банкроттық рәсімін тоқтату**

1. Соттан тыс банкроттық рәсімі, егер мұндай рәсімді жүргізу мерзімі ішінде:

1) борышкер өз меншігіне мүліктің түсуіне немесе оған кредиторлар алдындағы өз міндеттемелерін толық немесе елеулі бөлігінде орындауға мүмкіндік беретін қаржылық және (немесе) мүліктік жағдайының өзгеруіне байланысты сервистік бағдарламалар өнімдер арқылы соттан тыс рәсімді тоқтату туралы өтініш берсе;

2) мүлікті немесе мүліктік міндеттемелерді, мүлік, оның мөлшері, орналасқан жері туралы мәліметтерді не мүлік туралы өзге де ақпаратты жасыру, мүлікті өзге иеленуге беру, мүлікті иеліктен шығару немесе жою, сондай-ақ мүлік туралы мәліметтерді көрсететін құжаттарды жасыру, жою, бұрмалау фактілері анықталса;

3) борышкер қайтыс болған, оны хабар-ошарсыз кетті деп тану туралы немесе оны қайтыс болды деп жариялау туралы сот шешімі заңды күшіне енген жағдайда;

4) нәтижесінде берешектің жалпы сомасы осы Заңның 3-бабының 1-тармағында көрсетілген сомадан асып түсетін, осы Заңның 14-бабының 2-тармағында көрсетілген басқа кредиторлардың болу фактілері анықталса тоқтатылады.

2. Соттан тыс банкроттық рәсімін тоқтатуды уәкілетті орган осындай рәсімнің тоқтатылғаны туралы хабарландыруды «электрондық үкімет» веб-порталында орналастыру арқылы жүзеге асырады.

3. Соттан тыс банкроттық рәсімінің тоқтатылуы борышкердің кредиторлар алдындағы міндеттемелерінің тоқтатылуына алып келмейді.

**17-бап. Соттан тыс банкроттық рәсімін аяқтау және борышкерді міндеттемелерден босату**

1. Осы Заңның 16-бабына сәйкес соттан тыс рәсімді тоқтату үшін негіздер болмаған кезде, борышкер соттан тыс банкроттық рәсімін қолдану туралы өтініш берген күннен бастап алты ай өткеннен кейін уәкілетті орган соттан тыс банкроттық рәсімін аяқтау және борышкерді банкрот деп тану туралы шешім шығарады. Шешім уәкілетті орган бекіткен нысан бойынша шығарылады және «электрондық үкімет» веб-порталында орналастырылуға тиіс.

2. Борышкердің соттан тыс банкроттық рәсімін қолдану туралы өтініште көрсеткен міндеттемелері соттан тыс банкроттық рәсімін аяқтау және борышкерді банкрот деп тану туралы хабарламаны «электрондық үкімет» веб-порталында орналастырылған күннен бастап тоқтатылады.

Бұл ретте банкроттың:

1) алимент төлеу;

2) өміріне немесе денсаулығына келтірілген зиянды өтеу;

3) «Қазақстан Республикасының Ұлттық банкі туралы» Қазақстан Республикасының Заңына сәйкес туындайтын міндеттемелер бойынша міндеттемелері тоқтатылмайды.

3. Банкротқа бес жыл ішінде қарыздар алу, кепілдіктер мен кепілгерліктер беру жөніндегі мәмілелер жасауға тыйым салынады.

**3-тарау. Төлем қабілеттілігін қалпына келтіру немесе**

**сот банкроттығы рәсімі**

**18-бап. Борышкердің төлем қабілеттілігін қалпына келтіру немесе сот банкроттығы рәсімін қолдану туралы өтініші**

1. Борышкер осы Заңның 4-бабында көзделген мән-жайлар болған кезде төлем қабілеттілігін қалпына келтіру немесе сот банкроттығы рәсімін қолдану туралы өтінішпен сотқа жүгінеді.

2. Борышкер төлем қабілеттілігін қалпына келтіру немесе сот банкроттығы рәсімін қолдану туралы өтінішті өзінің тұрғылықты жері бойынша жазбаша нысанда немесе электронды құжат нысанында сотқа береді.

3. Борышкердің төлем қабілеттілігін қалпына келтіру немесе сот банкроттығы рәсімін қолдану туралы өтінішіне:

1) кредиторлар мен дебиторлардың тізбесі (берешек сомасын және оның қалыптасқан күнін, тұрғылықты жерінің немесе орналасқан жерінің мекенжайын, кейіннен хабардар ету үшін электрондық мекенжайын және байланыс телефондарының нөмірлерін (осындай ақпарат болған кезде) көрсете отырып);

2) банкрот деп тану туралы өтінішпен жүгінгенге дейін кемінде алты ай бұрын жасалған бағалау туралы есепті (ол болған кезде) қоса бере отырып, борышкер мүлкінің тізімдемесі;

3) борышкер төлем қабілеттілігін қалпына келтіру немесе сот банкроттығы рәсімін қолдану туралы өтініш бергенге дейін соңғы үш жылда жасаған қарыздар алу және мүлікпен және активтермен операциялар жөніндегі мәмілелердің тізбесі;

4) борышкердің банктік қарыз шарты және (немесе) микрокредит беру туралы шарт бойынша берешекті реттеуді жүргізу жөнінде шаралар қолданғанын растайтын құжаттың көшірмесі қоса беріледі.

4. Борышкердің осы бапта белгіленген шарттарға сәйкес келмейтін төлем қабілеттілігін қалпына келтіру және сот банкроттығы рәсімін қолдану туралы өтінішін сот кері қайтарады.

**19-бап. Төлем қабілеттілігін қалпына келтіру немесе сот банкроттығы рәсімін қолдану туралы іс бойынша іс жүргізуді қозғау**

1. Өтініш осы Заңның 18-бабында белгіленген шарттарға сәйкес келген жағдайда сот өтініш келіп түскен күннен бастап он жұмыс күнінен кешіктірмей төлем қабілеттілігін қалпына келтіру рәсімін немесе сот банкроттығы рәсімін қолдану жөнінде іс қозғау туралы ұйғарым шығарады

2. Төлем қабілеттілігін қалпына келтіру рәсімін немесе сот банкроттығы рәсімін қолдану жөнінде іс қозғау туралы ұйғарымда осындай ұйғарым шығарылған күннен бастап екі жұмыс күні ішінде уәкілетті органның қаржы басқарушысын тағайындауы қажеттігі туралы, борышкердің мүліктік массаға түгендеу жүргізу үшін қаржы басқарушыға қолжетімділікті қамтамасыз ету жөніндегі міндеттемесі көрсетіледі.

3. Сот төлем қабілеттілігін қалпына келтіру немесе сот банкроттығы рәсімін қолдану жөнінде іс қозғау туралы сот ұйғарымының көшірмелерін борышкерге, уәкілетті органның аумақтық бөлімшесіне және аумақтық әділет органына жолдайды.

**20-бап. Төлем қабілеттілігін қалпына келтіру немесе сот банкроттығы рәсімін қолдану туралы іс қозғаудың салдарлары**

1. Төлем қабілеттілігін қалпына келтіру немесе сот банкроттығы рәсімін қолдану туралы іс бойынша іс жүргізуді қозғау туралы ұйғарым шығарылған күннен бастап мынадай салдарлар туындайды:

1) борышкердің төлем қабілеттілігін қалпына келтіру немесе сот банкроттығы рәсімін қолдану туралы өтініште көрсетілген борыштық міндеттемелерінің мерзімдері өткен болып есептеледі;

2) борышкерден төлем қабілеттілігін қалпына келтіру немесе сот банкроттығы рәсімін қолдану туралы өтініште көрсетілген кредиторлардың міндеттемелерді орындауын талап етуге тыйым салынады;

3) борышкердің төлем қабілеттілігін қалпына келтіру немесе сот банкроттығы рәсімін қолдану туралы өтініште көрсетілген кредиторлар алдындағы берешегінің барлық түрлері бойынша тұрақсыздық айыбын (өсімпұлдарды, айыппұлдарды) және сыйақыны есепке жазу тоқтатылады;

4) борышкерге қарыздар алу, кепілдіктер мен кепілгерліктер беру жөнінде мәмілелер жасауға тыйым салынады;

5) кредиторлардың мемлекеттік органдардан және өзге де органдар мен ұйымдардан өз мүлкі туралы ақпарат алуына борышкердің келісімі берілген деп есептеледі;

6) Қазақстан Республикасынан тыс жерлерде емделу, жақын туысын емдеуге алып жүру, жақын туысын жерлеу қажет болған жағдайларды қоспағанда, борышкердің Қазақстан Республикасынан тыс жерлерге шығуына тыйым салынады;

7) кредиторлардың талаптарын қанағаттандыру есебіне борышкердің банк шоттарынан ақшаны өндіріп алуға, сондай-ақ борышкердің мүлкінен өндіріп алуға жол берілмейді;

8) борышкерге мүлікті иеліктен шығару немесе өзіне жаңа міндеттемелер қабылдау жөнінде мәмілелер жасауға тыйым салынады;

9) борышкерге қойылатын талаптар төлем қабілеттілігін қалпына келтіру немесе сот банкроттығы рәсімі шеңберінде ғана қойылуы мүмкін;

10) борышкердің мүлкіне қатысты соттардың бұрын қабылдаған шешімдерінің орындалуы тоқтатыла тұрады;

11) мемлекеттік органдардың, өзге де органдар мен ұйымдардың борышкер мүлікті беруге, мүліктік міндеттемелерді төлеуге немесе өзге де тәсілмен орындауға міндетті шешімдерін орындауы тоқтатыла тұрады;

Осы тармақтың бірінші бөлігі 1), 2) және 3) тармақшаларының ережелері алименттер туралы және өміріне немесе денсаулығына келтірілген зиянды өтеу туралы талаптарға қолданылмайды.

2. Борышкер үшінші тұлғалардың кепілдігімен, кепілгерлігімен немесе кепілімен қамтамасыз етілген өз міндеттемелерін орындамаған жағдайда, төлем қабілеттілігін қалпына келтіру немесе сот банкроттығы рәсімін қолдану туралы іс бойынша іс жүргізуді қозғау кредитордың банкроттық туралы іс шеңберінен тыс борышкердің орындалмаған міндеттемелері бойынша кепілгерлерге, кепілгерлерге және кепіл берушілерге талаптар қою жөніндегі іс-әрекеттерді жүзеге асыруына кедергі болмайды.

**21-бап. Сот актілері**

1. Төлем қабілеттілігін қалпына келтіру немесе сот банкроттығы рәсімін қолдану туралы істер бойынша сот мынадай сот актілерінің бірін қабылдайды:

1) төлем қабілеттілігін қалпына келтіру рәсімін қолдану туралы шешім;

2) сот банкроттығы рәсімін қолдану туралы шешім;

3) төлем қабілеттілігін қалпына келтіру немесе сот банкроттығы рәсімін қолданудан бас тарту туралы шешімді;

4) сот банкроттығы рәсімінің аяқталуы және банкроттың сот банкроттығы рәсімі барысында орындалмай қалған міндеттемелерін тоқтатудан бас тарту туралы шешім;

5) сот банкроттығы рәсімінің аяқталуы және банкроттың сот банкроттығы рәсімі барысында орындалмай қалған міндеттемелерін тоқтату туралы шешім;

6) бітімгершілік келісімді бекіту және банкроттық рәсімін тоқтату туралы ұйғарымды;

7) бітімгершілік келісімді бекітуден бас тарту туралы сот ұйғарымын;

8) бітімгершілік келісімді бекіту туралы сот ұйғарымының күшін жою туралы шешімді;

9) бітімгершілік келісімді бұзу туралы шешімді қабылдайды.

2. Осы баптың 1-тармағының 1) -5) тармақшаларында көзделген сот актілерін сот қаржы басқарушысының қорытындысын ескере отырып қабылдайды.

**22-бап. Төлем қабілеттілігін қалпына келтіру немесе сот банкроттығы рәсімдерін қолдану туралы істер бойынша соттың өкілеттіктері**

Сот төлем қабілеттілігін қалпына келтіру немесе сот банкроттығы рәсімдерін қолдану туралы істер бойынша:

1) төлем қабілеттілігін қалпына келтіру жоспарын бекітеді;

2) қаржы басқарушысының қорытынды есебін бекітеді;

3) борышкерді борыштық міндеттемелерден босату немесе босатудан бас тарту туралы шешім қабылдайды.

**23-бап. Қаржы басқарушысының төлем қабілеттілігін қалпына келтіру немесе сот банкроттығы рәсімдерін жүргізу кезіндегі өкілеттіктері**

1. Уәкілетті орган төлем қабілеттілігін қалпына келтіру немесе сот банкроттығы рәсімін қозғау туралы сот ұйғарымы шығарылған күннен бастап екі жұмыс күні ішінде хабарламалары қаржы басқарушысының қызметін жүзеге асыруға құқығы бар тұлғалар хабарламаларының тізіліміне енгізілген тұлғалар арасынан қаржы басқарушысын тағайындайды.

2. Осы Заңда қаржы басқарушысына жүктелген өкілеттіктерді өзге тұлғаларға беруге болмайды.

3. Егер осы Заңда өзгеше белгіленбесе, төлем қабілеттілігін қалпына келтіру немесе сот банкроттығы рәсімінде қаржы басқарушысының сыйақысы борышкердің қаражаты есебінен төленеді.

Қаржы басқарушысы сыйақысының мөлшері тиісті қаржы жылына арналған республикалық бюджет туралы заңда белгіленген бір ең төмен жалақының мөлшерін құрайды.

4. Қаржы басқарушысы сот төлем қабілеттілігін қалпына келтіру немесе сот банкроттығы рәсімін қолдану жөнінде іс қозғау туралы ұйғарым шығарған күннен бастап он жұмыс күнінен кешіктірмей және оларды қарау аяқталғанға дейін:

1) уәкілетті органға төлем қабілеттілігін қалпына келтіру немесе сот банкроттығы рәсімін қолдану туралы іс бойынша іс жүргізуді қозғау туралы, сондай-ақ уәкілетті органның интернет-ресурсында орналастыру үшін кредиторлардың талаптарын мәлімдеу тәртібі туралы хабарлама жіберуге;

2) уәкілетті орган белгілеген тәртіппен және нысан бойынша кредиторлар талаптарының тізілімін жасауға;

3) борышкердің мүлкіне түгендеу жүргізуге;

4) сотқа осы Заңның 24-бабына сәйкес жасалған қорытындыны ұсынуға;

5) Қазақстан Республикасының заңнамаларында көзделген өзге де міндеттерді орындауға міндетті.

5. Қаржы басқарушысы төлем қабілеттілігін қалпына келтіру рәсімін қолдану туралы сот шешімі заңды күшіне енген күннен бастап төлем қабілеттілігін қалпына келтіру жоспарын бекіту туралы сот ұйғарым шығарғанға дейін:

1) борышкермен бірлесіп төлем қабілеттілігін қалпына келтіру жоспарын әзірлеуге және оны бекіту үшін сотқа ұсынуға;

2) кредитордың сұрау салуы бойынша борышкердің төлем қабілеттілігін қалпына келтіру жоспарын әзірлеудің барысы туралы ақпаратты осы Заңда белгіленген мерзімде ұсынуға;

3) кредиторға төлем қабілеттілігін қалпына келтіру жоспарының түпкілікті жобасын мәлімет үшін жолдауға міндетті.

6. Қаржы басқарушысы сот банкроттығы рәсімін қолдану не төлем қабілеттілігін қалпына келтіру рәсімінің күшін жою және сот банкроттығы рәсімін қолдану туралы сот шешімі заңды күшіне енген күннен бастап және сот банкроттық рәсімін аяқтау туралы сот шешім қабылдағанға дейін:

1) үш жұмыс күні ішінде борышкерден мүлікке құқық белгілейтін құжаттарды қабылдауға, сондай-ақ оның мүліктік массасын өз басқаруына қабылдауға;

2) интернет-ресурста орналастыру үшін уәкілетті органға сот банкроттығы рәсімін қолдану туралы хабарландыру жіберуге;

3) уәкілетті орган белгілеген нысан бойынша, тәртіппен және мерзімдерде сот банкроттығы рәсімінің барысы туралы ағымдағы және сұратылған ақпаратты уәкілетті органға беруге;

4) осы Заңның 12-бабында көзделген негіздер бойынша төлем қабілеттілігін қалпына келтіру және сот банкроттығы рәсімін қолдану туралы іс қозғалғанға дейін борышкер жасаған мәмілелерді жарамсыз деп тану туралы сотқа талаптар қоюға;

5) әдейі банкроттық белгілерін анықтауға және қасақана банкроттық белгілерінің бар екенін көрсететін қолда бар деректер туралы құқық қорғау органдарына хабарлауға;

6) осы Заңда көзделген тәртіппен борышкердің мүлкін сатуды жүзеге асыруға;

7) ақшаны есепке жатқызу, ағымдағы шығыстарды өтеу және кредиторлардың талаптарын қанағаттандыру үшін банкте (банк операцияларының жекелеген түрлерін жүзеге асыратын ұйымда) өз атына ағымдағы шот ашуға міндетті.

Қаржы басқарушысы бірнеше банкроттың сот банкроттығы бойынша өз өкілеттіктерін жүзеге асырған жағдайда, ашылған ағымдағы шоттардың саны банкроттардың санына сәйкес келуге тиіс.

8) кредиторлармен есеп айырысуды жүзеге асыруға;

9) қорытынды есеп жасауға;

10) банкроттың міндеттемелерін тоқтату үшін негіздердің болуы/болмауы туралы қорытынды жасауға;

11) Қазақстан Республикасының заңнамалық актілерінде көзделген өзге де міндеттерді орындауға міндетті.

7. Қаржы басқарушысы төлем қабілеттілігін қалпына келтіру рәсімін тоқтату және сот банкроттығы рәсімін қолдану туралы сот шешімі заңды күшіне енген күннен бастап және сот банкроттығы рәсімін аяқтау туралы сот шешім қабылдағанға дейін:

1) уәкілетті орган белгілеген тәртіппен кредиторлар талаптарының бұрын қалыптастырылған тізіліміне өзгерістер және (немесе) толықтырулар енгізуге;

2) борышкердің мүлкін түгендеудің бұрын жасалған актісіне өзгерістер және (немесе) толықтырулар енгізуге;

3) осы баптың 6-тармағында көзделген міндеттемелерді орындауға міндетті.

**24-бап. Қаржы басқарушысының қорытындысы**

1. Борышкердің қаржылық жай-күйі туралы мәліметтер жинауды жүзеге асыру нәтижелері бойынша қаржы басқарушысы төлем қабілеттілігін қалпына келтіру немесе сот банкроттығы рәсімін қолдану туралы істі сотта қарау кезінде төменде көрсетілген қорытындылардың бірін:

1) борышкер төлемге қабілетсіз және төлемге қабілеттілікті қалпына келтіру рәсімін қолдану үшін негіздердің бар болуын;

2) борышкер төлемге қабілетсіз және сот банкроттығы рәсімін қолдану үшін негіздердің бар болуын;

3) борышкер төлемге қабілетті және төлемге қабілеттілікті қалпына келтіру немесе сот банкроттығы рәсімін қолдану үшін негіздердің болмауын қамтитын қорытынды жасайды.

Қорытынды сот төлем қабілеттілігін қалпына келтіру рәсімін немесе сот банкроттығы рәсімін қолдану туралы іс қозғау туралы ұйғарым шығарған күннен бастап жиырма жұмыс күні ішінде сотқа ұсынылады.

2. Қаржы басқарушысы осы Заңның 4-бабында көзделген мән-жайлар анықталған кезде борышкердің төлемге қабілетсіз және:

1) борышкердің тұрақты табысы және (немесе) төлем қабілеттілігін қалпына келтіру үшін жеткілікті мүлкі болған кезде төлем қабілеттілігін қалпына келтіру рәсімін;

2) борышкердің тұрақты табысы және (немесе) төлем қабілеттілігін қалпына келтіру үшін жеткілікті мүлкі болмаған кезде сот банкроттығы рәсімін қолдану үшін негіз бар деген тұжырымдарды қамтитын қорытынды жасайды.

3. Борышкер төлемге қабілетті және төлемге қабілеттілікті қалпына келтіру немесе сот банкроттығы рәсімін қолдану үшін негіздер жоқ деген тұжырымдарды қамтитын қорытындыны қаржы басқарушысы осы Заңның 4-бабында көзделген бір немесе бірнеше мән-жайлар болмаған кезде жасайды.

**25-бап. Борышкердің мүлкін түгендеу**

1. Қаржы басқарушысы сот төлем қабілеттілігін қалпына келтіру немесе сот банкроттығы рәсімін қолдану туралы іс қозғау туралы ұйғарым шығарған күннен бастап он жұмыс күні ішінде борышкердің мүлкіне түгендеу жүргізеді.

2. Мүлікті түгендеу борышкердің қатысуымен жүргізіледі.

Егер борышкер оны жүргізу күні мен уақыты туралы тиісінше хабардар еткен кезде түгендеуге қатысудан жалтарса, қаржы басқарушысы Қазақстан Республикасының Атқарушылық іс жүргізу туралы заңнамасына сәйкес борышкерді мәжбүрлеп алып келуді жүзеге асырады.

Түгендеу кезінде борышкердің жақын туыстары немесе оның өкілеттігі бойынша өзге адамдар да қатысуы мүмкін.

3. Борышкердің мүлкін түгендеу актісінде:

1) актінің жасалған уақыты мен орны;

2) акт жасаған қаржы басқарушысының тегі, аты және әкесінің аты (егер ол жеке басты куәландыратын құжатта көрсетілсе);

3) борышкердің тегі, аты және әкесінің аты (егер ол жеке басты куәландыратын құжатта көрсетілсе);

4) әрбір заттың атауы, оның ерекше белгілері;

5) әрбір заттың жеке-жеке және барлық мүліктің нарықтық құны көрсетіледі.

Түгендеу актісіне қаржы басқарушысы мен борышкер (ол уәкілеттік берген тұлға) қол қояды.

**26-бап. Борышкердің мүлкін бағалау**

1. Қаржы басқарушысы мүлікті бағалауды бағалаушыны тарта отырып, осы баптың 2-тармағында көрсетілген мерзімдерде жүргізуге міндетті.

2. Қаржы басқарушысы бағалаушыны дербес айқындайды.

Бағалаушының қызметтеріне ақы төлеу әкімшілік шығыстарға жатады.

Мүлікті бағалау туралы есеп бағалау жүргізу туралы шарт жасалған күннен бастап он жұмыс күнінен кешіктірілмей жасалады.

Қаржы басқарушысы бағалау туралы есепті бағалаушы ұсынған күннен бастап үш жұмыс күні ішінде борышкер мен кредиторға жібереді.

3. Бағалау есебімен келіспейтінін білдірген борышкер немесе кредитор бағалау туралы есеппен танысқан күннен бастап он жұмыс күні ішінде оған сотқа шағым жасауға құқылы.

Қайта бағалау жөніндегі қызметке ақы төлеу шағым берген тұлғаға жүктеледі.

**27-бап. Кредиторлар талаптарының тізілімін қалыптастыру**

1. Қаржы басқарушысы сот банкроттығы рәсімін қозғау және кредиторлардың талаптарды мәлімдеу тәртібі туралы қазақ және орыс тілдеріндегі хабарландыру бланкісін интернет-ресурста орналастыру үшін уәкілетті органға жібереді.

Хабарландыру бланкісі іс бойынша іс жүргізуді қозғау ұйғарымы шығарылған күннен бастап екі жұмыс күні ішінде жіберіледі.

Уәкілетті орган хабарландыруды алған күннен бастап екі жұмыс күні ішінде оны өзінің интернет-ресурсында орналастырады.

2. Кредиторлар борышкерге қоятын талаптарды кредиторлардың талаптарды мәлімдеу тәртібі туралы хабарландыру жарияланған күннен бастап жиырма жұмыс күні ішінде олар мәлімдеуге тиіс. Кредиторлардың талаптарын қабылдауды қаржы басқарушысы хабарландыруда көрсетілген мекенжай бойынша жүзеге асырады.

Кредиторлардың талаптарында кредитордың ұялы байланысының абоненттік нөмірі және егер олар бар болса электрондық мекенжайы туралы мәліметтер; салыстырып тексеру үшін құжаттардың түпнұсқаларын бір мезгілде ұсынумен талаптың (негізгі борыштың, сыйақының (мүдденің), тұрақсыздық айыбының және өзге де айыппұл санкцияларының, шығындардың сомасы туралы жеке-жеке) негіздемесі мен сомасын растайтын құжаттардың (соттардың заңды күшіне енген шешімдері), шарттардың көшірмелері, борышкердің борышын тануын және басқаларын көшірмелерін қоса бере отырып, талаптың сомасы туралы мәліметтер қамтылуға тиіс. Талап сомасы көрсетілген талап мәлімделген күні айқындалады.

Кредиторлар талаптың негізі мен сомасын растайтын өзге құжаттарды да ұсынуға құқылы.

Егер осы тармақтың екінші бөлігінде көрсетілген сыйақы (мүдде) және шығындар бойынша талап сомасы төлем қабілеттілігін қалпына келтіру немесе сот банкроттығы рәсімін қолдану туралы сот шешім қабылдаған күнге өзгертілген жағдайда, онда кредитор сот осындай шешім қабылдаған күннен бастап бес жұмыс күні ішінде көрсетілген өзгерісті ескере отырып, өз талаптарын қайта мәлімдейді.

Кредиторлардың шетел валютасында көрсетілген талаптары сот төлем қабілеттілігін қалпына келтіру немесе сот банкроттығын рәсімін қолдану туралы шешім қабылдаған күнге Қазақстан Республикасының Ұлттық Банкі белгілеген ресми бағам бойынша теңгемен ескеріледі.

3. Қаржы басқарушысы кредитор мәлімдеген талап келіп түскен күннен бастап бес жұмыс күні ішінде талапты негізді (негізсіз) деп тану және танылған талапты кредиторлар талаптарының тізіліміне енгізу туралы шешім қабылдайды.

4. Қаржы басқарушысы осы баптың 2-тармағында көрсетілген мерзім аяқталған күннен бастап он жұмыс күні ішінде кредиторлар талаптарының тізілімін интернет-ресурста орналастыру үшін уәкілетті органға жібереді.

Уәкілетті орган қаржы басқарушысынан кредиторлар талаптарының тізілімін алған күннен бастап екі жұмыс күнінен кешіктірмей оны өз интернет-ресурсында орналастырады.

Негіздер болған кезде кредитор және (немесе) борышкер кредиторлар талаптарының тізілімі уәкілетті органның интернет-ресурсында орналастырылған күннен бастап он жұмыс күні ішінде қаржы басқарушысының талаптарды толық көлемде немесе бір бөлігін кредиторлар талаптарының тізіліміне енгізбеуіне шағымдануға құқылы.

Шағымдану сот банкроттығы рәсімін тоқтата тұру үшін негіз болып табылмайды.

5. Кредитордың осы баптың 2-тармағында көрсетілген мерзімнен кеш мәлімделген талабы, өмірі мен денсаулығына келтірілген зиянды өтеу жөніндегі, алимент төлеу жөніндегі талаптарды қоспағанда, кредиторлардың мерзімінде мәлімделген талаптары толық қанағаттандырылғаннан кейін қанағаттандырылуға тиіс.

Кредиторлардың осы Заңда белгіленген мерзімнен кеш мәлімделген, өмірі мен денсаулығына келтірілген зиянды өтеу жөніндегі, алимент төлеу жөніндегі талаптары кредиторлар талаптарының тізіліміне бірінші кезекте қанағаттандырылуға жататын талаптар ретінде енгізіледі.

**28-бап. Төлем қабілеттілігін қалпына келтіру рәсімін қолдану туралы шешім**

1. Төлем қабілеттілігін қалпына келтіру рәсімін қолдану туралы шешімді сот осы Заңның 24-бабы 1-тармағының 1) тармақшасында көзделген қаржы басқарушысының қорытындысын ескере отырып қабылдайды.

2. Соттың төлем қабілеттілігін қалпына келтіру рәсімін қолдану туралы шешімінде:

1) қаржы басқарушы борышкермен бірлесіп жасалған төлем қабілеттілігін қалпына келтіру жоспарын төлем қабілеттілігін қалпына келтіру рәсімін қолдану туралы шешім заңды күшіне енген күннен бастап екі айдан кешіктірілмейтін мерзімде ұсынатыны;

2) осы Заңның 20-бабы 1-тармағында көзделген салдардың сақталатыны;

3) борышкердің кредиторлар алдындағы берешегінің барлық түрлері бойынша тұрақсыздық айыбын (өсімпұлдарды, айыппұлдарды) және сыйақыны есептеудің тоқтатылуы туралы нұсқау қамтылуы тиіс.

**29-бап. Төлем қабілеттілігін қалпына келтіру жоспары**

1. Төлем қабілеттілігін қалпына келтіру жоспарында алынатын кірістер мен ағымдағы шығыстарды ескере отырып, борышкердің төлем қабілеттілігін қалпына келтіруге бағытталған кез келген қаржылық, құқықтық және Қазақстан Республикасының заңнамасына қайшы келмейтін өзге де іс-шаралар, сондай-ақ борышкер ай сайын өз билігіне қалдыратын кредиторлар мен ақша талаптарын қанағаттандыру кестесі қамтылады.

Төлем қабілеттілігін қалпына келтіру жоспарын орындау мерзімі бес жылдан аспауға тиіс.

Борышкерде төлем қабілеттілігін қалпына келтіру жоспарын орындау мерзімінен әлдеқайда ұзақ мерзімі бар міндеттемелер болған кезде сот төлем қабілеттілігін қалпына келтіру рәсімінің аяқталғаны туралы ұйғарым шығарғаннан кейін осындай жоспарда көзделген шарттарда борышкер осындай міндеттемелерді орындауды жалғастырады.

Төлем қабілеттілігін қалпына келтіру жоспары мерзімінен бұрын орындалуы мүмкін.

2. Борышкердің төлем қабілеттілігін қалпына келтіру жоспарында мынадай бір немесе бірнеше құрал:

1) міндеттемені орындау мерзімін өзгерту (борышты төлеуді кейінге қалдыру және (немесе) бөліп төлеу);

2) борышты немесе оның бір бөлігін, оның ішінде айыпақыны (айыппұлдарды, өсімпұлдарды) кешіру;

3) қарызды пайдаланғаны үшін сыйақының пайыздық мөлшерлемесін төмендету;

4) қарызды пайдаланудың жалпы мерзімін бір мезгілде ұлғайта отырып, тұрақты ағымдағы төлемдер мөлшерін азайту;

5) міндеттемені орындау тәсілін өзгерту;

6) кепілді кредитор банктік қарыздың ипотекалық шарты бойынша міндеттемелерін кешірген жағдайда, кепілді кредитордың талаптарын оған кепіл затын беру арқылы қанағаттандыру;

7) осы тармақта көзделмеген өзге де құралдар көзделуге тиіс.

3. Төлем қабілеттілігін қалпына келтіру жоспарында мынадай:

1) мүліктің бір бөлігін сату;

2) мүлікті жалға беру;

3) дебиторлық берешекті өндіріп алу;

4) тұрғын үйді (автокөлікті) құны төмен тұрғын үйге (автокөлікке) айырбастау;

5) кейіннен құны төмен тұрғын үй (автокөлік) сатып ала отырып, тұрғын үйді (автокөлікті) сату;

6) борышкерді жұмысқа орналастыру шаралары;

7) Қазақстан Республикасының заңнамасына қайшы келмейтін өзге де шаралар көзделуі мүмкін.

4. Қаржы басқарушысы төлем қабілеттілігін қалпына келтіру рәсімін қолдану туралы сот шешімі заңды күшіне енген күннен бастап бір ай ішінде уәкілетті орган бекіткен төлем қабілеттілігін қалпына келтіру жоспарының үлгі нысаны негізінде оның пікірін ескере отырып, төлем қабілеттілігін қалпына келтіру жоспарының жобасын жасауға міндетті.

Төлем қабілеттілігін қалпына келтіру жоспарының жобасы талаптары кредиторлар талаптарының тізіліміне енгізілген кредиторларға қарау үшін жіберіледі. Кредиторлар төлем қабілеттілігін қалпына келтіру жоспарының жобасын алған күннен бастап он жұмыс күні ішінде ұсыныстар мен ескертулер енгізеді.

Кредитордың көрсетілген мерзімде ұсыныстар мен ескертулерді ұсынбауы немесе ұсыныстар мен ескертулерді көрсетілген мерзімнен кеш ұсынуы кредитордың ұсыныстары мен ескертулерінің болмауына теңестіріледі.

5. Осы баптың 4-тармағының екінші бөлігінде көрсетілген мерзім өткен күннен бастап бес жұмыс күні ішінде қаржы басқарушысы төлем қабілеттілігін қалпына келтірудің жоспарын жасауға және оны сотқа, сондай-ақ талаптары кредиторлар талаптарының тізіліміне енгізілген кредиторларға жіберуге міндетті.

Кредиторлардың төлем қабілеттілігін қалпына келтіру жоспарының жобасына ұсынылған ұсыныстары мен ескертулері сотқа төлем қабілеттілігін қалпына келтірудің түпкілікті жоспарымен бір мезгілде жіберіледі.

Егер төлем қабілеттілігін қалпына келтірудің түпкілікті жоспарын жасау кезінде кредитордың (кредиторлардың) ұсыныстары және (немесе) ескертулері ішінара немесе толық көлемде ескерілмесе, онда қаржы басқарушысы төлем қабілеттілігін қалпына келтіру рәсімінің күшін жою кезінде кредиторлардың талаптарын қанағаттандырудың болжамды сомасын көрсететін есеп-қисаптарды төлем қабілеттілігін қалпына келтіру жоспарына қоса беруге міндетті.

**30-бап. Төлем қабілеттілігін қалпына келтіру жоспарын бекіту**

1. Сот қаржы басқарушысы ұсынған төлем қабілеттілігін қалпына келтіру жоспарын қарау нәтижелері бойынша мынадай:

1) төлем қабілеттілігін қалпына келтіру жоспарын бекіту туралы ұйғарым;

2) төлем қабілеттілігін қалпына келтіру рәсімінің күшін жою және сот банкроттығы рәсімін қолдану туралы сот актілерінің бірін шығарады.

2. Төлем қабілеттілігін қалпына келтіру жоспарын бекіту туралы ұйғарымды сот мынадай:

1) төлем қабілеттілігін қалпына келтіру жоспарының жобасына кредиторлардың ұсыныстары мен ескертулері болмаған;

2) төлем қабілеттілігін қалпына келтірудің түпкілікті жоспарын жасау кезінде кредиторлардың барлық ұсыныстары мен ескертулерін есепке алған;

3) егер қаржы басқарушысы төлем қабілеттілігін қалпына келтірудің түпкілікті жоспарына қоса берген есеп-қисаптар төлем қабілеттілігін қалпына келтіру жоспарын орындау төлем қабілеттілігін қалпына келтіру рәсімінің күші жойылған жағдайдағыдан кем емес мөлшерде барлық кредиторлардың талаптарын қанағаттандыруға алып келетін куәландырған жағдайларда шығарады.

3. Төлем қабілеттілігін қалпына келтіру жоспарын бекіту туралы соттың ұйғарымында:

1) төлем қабілеттілігін қалпына келтіру жоспарын бекіту туралы;

2) төлем қабілеттілігін қалпына келтіру жоспарын орындау, осындай жоспардың орындалғаны туралы кредиторларға хабарлау және борышкердің төлем қабілеттілігін қалпына келтіру рәсімін аяқтау туралы өтінішхатпен сотқа жүгіну мерзімдері туралы нұсқаулар қамтылуға тиіс.

4. Егер төлем қабілеттілігін қалпына келтірудің түпкілікті жоспарына қоса берген есеп-қисаптар төлем қабілеттілігін қалпына келтіру жоспарының орындалуы төлем қабілеттілігін қалпына келтіру рәсімінің күші жойылған және сот банкроттығы рәсімін қолданған жағдайға қарағанда барлық кредиторлардың талаптарын аз көлемде қанағаттандыруға әкеп соғатынын куәландырған жағдайда, сот төлем қабілеттілігін қалпына келтіру рәсімінің күшін жою және сот банкроттығын қолдану туралы шешімді қабылдайды

5. Соттың төлем қабілеттілігін қалпына келтіру рәсімінің күшін жою және сот банкроттығы рәсімін қолдану туралы шешімінде төлем қабілеттілігін қалпына келтіру рәсімінің күшін жою және сот банкроттығы рәсімін қолдану туралы, сондай-ақ осы Заңның 36-бабының 2-тармағында көзделген нұсқаулар қамтылуға тиіс.

**31-бап. Соттың төлем қабілеттілігін қалпына келтіру жоспарын бекітуінің салдары**

Төлем қабілеттілігін қалпына келтіру жоспарын бекіту туралы сот ұйғарымы заңды күшіне енген күннен бастап мынадай салдар басталады:

1) борышкердің міндеттемелері төлем қабілеттілігін қалпына келтіру жоспарында көзделген тәртіппен және шарттарда орындалуға жатады;

2) борышкерге өз мүлкін иеліктен шығару немесе төлем қабілеттілігін қалпына келтіру жоспарында көзделмеген жаңа міндеттемелерді өзіне қабылдау жөнінде мәмілелер жасауға тыйым салынады;

3) борышкердің өтініші, төлем қабілеттілігін қалпына келтіру жоспарын бекіту туралы сот ұйғарымының ұсынылған көшірмесі негізінде борышкердің мүлкіне салынған шектеулер алынады;

4) алынған қарыздар бойынша сыйақыны есептеу тоқтатылады;

5) борышкердің қарыз алуына, кепілдіктер мен кепілгерліктер беру жөнінде мәмілелер жасауына тыйым салынады.

**32-бап. Төлем қабілеттілігін қалпына келтіру жоспарын орындау**

1. Төлем қабілеттілігін қалпына келтіру жоспарын борышкер дербес орындайды.

Кредиторлар борышкерге тұрақты негізде төлем қабілеттілігін қалпына келтіру жоспарының орындалу барысы туралы ақпарат беруді не міндеттеу кредиторлардың біріне бақылау жөніндегі функцияларды жүктеу арқылы төлем қабілеттілігін қалпына келтіру жоспарының орындалуына бақылауды жүзеге асыруға құқылы.

Төлем қабілеттілігін қалпына келтіру жоспарын орындау мерзімі аяқталғаннан кейін борышкер мерзім аяқталған күннен кейінгі күні кредиторларға төлем қабілеттілігін қалпына келтіру жоспарының орындалғаны туралы хабарлама жібереді және рәсімді аяқтау туралы өтінішхатпен сотқа жүгінеді.

2. Сот борышкердің өтінішхаты келіп түскен күннен бастап он жұмыс күні ішінде төлем қабілеттілігін қалпына келтіру рәсімін аяқтау туралы шешім шығарады, онда:

1) төлем қабілеттілігін қалпына келтіру рәсімінің аяқталуы; ;

2) борышкердің төлем қабілеттілігін қалпына келтіру;

3) борышкердің осы баптың 3-тармағында көзделген міндеттемелерді орындау жөніндегі міндетін сақтау туралы нұсқаулар қамтылуға тиіс.

3. Төлем қабілеттілігін қалпына келтіру рәсімі аяқталғаннан кейін борышкердің:

1) осы Заңның 46-бабында көрсетілген міндеттемелерді;

2) осындай жоспарда көзделген шарттарда төлем қабілеттілігін қалпына келтіру жоспарын орындау мерзімінен әлдеқайда ұзақ мерзімі бар міндеттемелерді орындау жөніндегі міндеттері сақталады.

**33-бап.  Төлем қабілеттілігін қалпына келтіру жоспарын орындамаудың салдары**

1. Егер төлем қабілеттілігін қалпына келтіру жоспарында көзделген іс-шараларды орындау мүмкін болмаған жағдайда, борышкер жоспарланған іс-шараны орындау мерзімі аяқталғаннан кейінгі күннен бастап бір айдан кешіктірмей төлем қабілеттілігін қалпына келтіру рәсімін тоқтату және сот банкроттығы рәсімін қолдану туралы өтінішхатпен сотқа жүгінуге міндетті.

2. Борышкер төлем қабілеттілігін қалпына келтіру жоспарында көзделген іс-шараларды екі айдан астам орындамаған жағдайда, кредитор төлем қабілеттілігін қалпына келтіру рәсімін тоқтату және сот банкроттығы рәсімін қолдану туралы өтінішхатпен сотқа жүгінуге құқылы.

3. Борышкердің осы баптың 1-тармағында көзделген міндетті орындамауы соттың оның сот банкроттығы рәсімі аяқталған күні орындалмаған міндеттемелерін тоқтатудан бас тартуы үшін негіз болып табылады.

Осы тармақтың күші еңсерілмейтін күш мән-жайлары салдарынан, төтенше оқиға (жағдай) режимі жарияланған жағдайларда не үшінші тұлғалардың кінәсінен төлем қабілеттілігін қалпына келтіру жоспарында көзделген іс-шараны орындау мүмкін болмаған жағдайларға қолданылмайды.

**34-бап. Борышкердің немесе кредитордың өтінішхатын сотта қарау**

1. Сот борышкердің немесе кредитордың төлем қабілеттілігін қалпына келтіру рәсімін тоқтату және сот банкроттығы рәсімін қолдану туралы өтінішхаты келіп түскен күннен бастап он жұмыс күнінен кешіктірмей, борышкерді, кредиторларды, уәкілетті органның аумақтық бөлімшесін сот отырысының күні, уақыты мен орны туралы хабардар ете отырып сот отырысын тағайындайды.

2. Өтінішхатты сот отырысында қарау нәтижелері бойынша сот төлем қабілеттілігін қалпына келтіру рәсімін тоқтату және сот банкроттығы рәсімін қолдану туралы шешім қабылдайды не азаматтық сот ісін жүргізудің жалпы қағидалары бойынша өтінішхатты қанағаттандырудан бас тартады.

3. Соттың төлем қабілеттілігін қалпына келтіру рәсімін тоқтату және сот банкроттығы рәсімін қолдану туралы шешімінде төлем қабілеттілігін қалпына келтіру рәсімін тоқтату және сот банкроттығы рәсімін қолдану туралы нұсқаулар, сондай-ақ осы Заңның 36-бабының 2-тармағында көзделген нұсқаулар қамтылуға тиіс.

**35-бап. Борышкер қайтыс болған, оны хабар-ошарсыз кетті деп тану туралы немесе оны қайтыс болды деп жариялау туралы сот шешімі заңды күшіне енген жағдайларда төлем қабілеттілігін қалпына келтіру рәсімін тоқтату**

1. Борышкер қайтыс болған, оны хабар-ошарсыз кетті деп тану туралы немесе төлем қабілеттілігін қалпына келтіру жоспарын орындау кезеңінде оны қайтыс болды деп жариялау туралы сот шешімі заңды күшіне енген жағдайларда, уәкілетті органның аумақтық бөлімшесі сәйкестендіру нөмірлерінің ұлттық тізілімдерінің мәліметтерін алған күннен бастап бес жұмыс күні ішінде сотқа төлем қабілеттілігін қалпына келтіру рәсімін тоқтату туралы өтінішхатпен жүгінеді.

2. Сот уәкілетті органның өтінішхатын қарау нәтижелері бойынша төлем қабілеттілігін қалпына келтіру рәсімін тоқтату туралы шешім шығарады.

3. Төлем қабілеттілігін қалпына келтіру рәсімін тоқтату борышкердің кредиторлар алдындағы міндеттемелерінің тоқтатылуына алып келмейді.

4. Осы баптың ережелері борышкер қайтыс болған, оны хабар-ошарсыз кетті деп тану туралы немесе оны қайтыс болды деп жариялау туралы сот шешімі заңды күшіне енген жағдайларда сот банкроттығы рәсімі тоқтатылған кезде қолданылады.

**36-бап. Сот банкроттығы рәсімін қолдану туралы шешім**

1. Сот банкроттығы рәсімін қолдану туралы шешімді сот қаржы басқарушысының қорытындысын ескере отырып қабылдайды.

2. Сот банкроттығы рәсімін қолдану туралы сот шешімінде:

1) борышкердің мүлкін сату;

2) борышкердің мүлкін басқару құқығы қаржы басқарушысына ауысуы;

3) борышкер соттың шешімі заңды күшіне енген күннен бастап үш жұмыс күні ішінде борышкердің мүлкіне құқық белгілейтін құжаттарды қаржы басқарушысына беру;

4) ақшаны есепке жатқызу, ағымдағы шығыстарды өтеу және кредиторлардың талаптарын қанағаттандыру үшін борышкердің банк шоттарынан қаржы басқарушының ағымдағы шотына ақша аудару;

5) қаржы басқарушысының өтініші негізінде оларды салған органдардың тиісті шешімдерін қабылдамай, борышкердің мүлкіне барлық шектеулер мен ауыртпалықтарды (оның шоттарына қойылған инкассалық өкімдерді, мүлікке тыйым салуларды және басқаларды) алып тастау;

6) қарыздар алу, кепілдіктер мен кепілгерліктерді беру бойынша мәмілелер жасауға тыйым салу;

7) борышкердің Қазақстан Республикасынан тыс жерлерге кетуіне тыйым салу;

8) өмірі мен денсаулығына келтірілген зиянды өтеу жөніндегі, алименттер төлеу жөніндегі талаптарды қоспағанда, борышкер міндеттемелерінің орындалу мерзімдері өткен деп тану туралы нұсқау қамтылуға тиіс.

**37-бап. Сот банкроттығы рәсімінің мерзімі**

1. Сот банкроттығы рәсімінің мерзімі сот банкроттығы рәсімін қолдану туралы сот шешімі заңды күшіне енген күннен бастап алты айдан аспайтын мерзімді құрайды.

Осы баптың 2-тармағында көзделген негіздер болған кезде сот осы тармақта белгіленген мерзімді алты айдан аспайтын мерзімге ұзартуы мүмкін.

2. Сот банкроттығы рәсімін ұзарту үшін:

1) соттың іс жүргізуінде борышкер мен оның кредиторларының мүліктік мүдделерін қозғайтын істің болуы;

2) сатылмаған мүліктің болуы;

3) қаржы басқарушысының қасақана банкроттық, борышкер мен оның кредиторларының мүдделеріне қарсы өзге де құқық бұзушылықтар немесе қылмыс белгілері бойынша қылмыстық қудалау органдарына жүгінуі;

4) қаржы басқарушысының қорытынды есебін бекітуден бас тарту туралы сот ұйғарымында көрсетілген Қазақстан Республикасы заңнамасын бұзушылықты жою қажеттілігі;

5) уәкілетті орган анықтаған Қазақстан Республикасының заңнамасын бұзушылықтарды жою қажеттігі негіз болып табылады.

**38-бап. Борышкердің мүліктік массасы**

1. Мүліктік массаның құрамына борышкердің Қазақстан Республикасындағы және одан тысқары жерлердегі барлық мүлкі, оның ішінде:

құқық және (немесе) мәміле құзыретті органда, оның ішінде шет мемлекеттің заңнамасына сәйкес шет мемлекетте мемлекеттік немесе өзге де тіркелуге жататын мүлік:

жылжымалы және жылжымайтын мүлік;

банк шоттарындағы, оның ішінде Қазақстан Республикасынан тыс жерлердегі шетелдік банктердегі ақша;

қолма-қол ақша;

тұрғын үй құрылысына үлестік қатысу туралы шарт бойынша тұрғын ғимараттағы үлес;

заңды тұлғаның, оның ішінде Қазақстан Республикасынан тыс жерде құрылған жарғылық капиталына қатысу үлесі;

бағалы қағаздар, туынды қаржы құралдары (орындалуы базалық активті сатып алу немесе өткізу жолымен жүргізілетін туынды қаржы құралдарын қоспағанда);

инвестициялық алтын;

зияткерлік меншік, авторлық құқық объектілері;

шарт немесе міндеттеменің немесе талаптың туындауына негіз болып табылатын өзге де құжат болған кезде нотариат куәландырған (куәландырған) борышкер алдындағы басқа тұлғалардың берешегі (дебиторлық берешек);

ветеринариялық паспорты немесе меншік құқығын растайтын өзге де құжаты бар жануарлар;

асыл тастар мен бағалы металдар, олардан жасалған зергерлік бұйымдар және құрамында асыл тастар мен бағалы металдар бар басқа да заттар, сондай-ақ өнер және антиквариат туындылары, үлбір бұйымдары, басқа да бағалы киім;

цифрлық активтер кіреді.

2. Бірлескен меншіктегі мүліктен борышкердің үлесін бөліп шығару Қазақстан Республикасының азаматтық заңнамасына сәйкес жүзеге асырылады.

3. Мүліктік массаның құрамына Қазақстан Республикасының атқарушылық іс жүргізу туралы заңнамасына сәйкес өндіріп алуға болмайтын мүлік, сондай-ақ борышкердің міндеттемелерді орындауды қамтамасыз ету болып табылмайтын жалғыз тұрғын үйі кірмейді.

**39-бап. Борышкердің мүліктік массасын сату**

1. Борышкердің мүліктік массасын сатуды қаржы басқарушысы электрондық аукцион өткізу жолымен немесе мүліктік массаны сату жоспарына сәйкес тікелей сату әдісімен жүзеге асырады.

Борышкердің міндеттемелерді орындауын қамтамасыз ету болып табылатын және осы Заңның 41-бабына сәйкес кепілді кредитор заттай қабылдамаған мүлкі Қазақстан Республикасының Азаматтық кодексінде және Қазақстан Республикасының басқа да заңдарында көзделген ережелер ескеріле отырып сатылуға жатады.

Үшінші тұлғаның міндеттемелерін қамтамасыз ету нысанасы болып табылатын борышкердің мүлкі қолда бар ауыртпалықтар ескеріле отырып сатылуға тиіс.

2. Қаржы басқарушысы сот банкроттық рәсімін қолдану туралы шешім қабылдаған күннен бастап бес жұмыс күні ішінде борышкердің мүліктік массасын сату жоспарының жобасын дербес жасайды.

Мүліктік массаны сатудың таңдап алынған тәсілі кредиторлардың талаптарын қанағаттандыру мақсатында мүліктік массаны неғұрлым тиімді өткізуді қамтамасыз етуге тиіс.

Борышкердің мүлкін өткізу осындай мүліктің бағалау құнының жетпіс бес пайызынан төмен емес құн бойынша жүргізіледі.

3. Мүліктік массаны сату жоспарының жобасы талаптары кредиторлар талаптарының тізіліміне енгізілген кредиторларға қарау үшін жіберіледі. Кредиторлар мүліктік массаны сату жоспарының жобасын алған күннен бастап бес жұмыс күні ішінде ұсыныстар мен ескертулер енгізеді.

Кредитордың көрсетілген мерзімде борышкердің мүлкін сату жоспарының жобасына ұсыныстар мен ескертулерді ұсынбауы немесе ұсыныстар мен ескертулерді көрсетілген мерзімнен кеш ұсынуы кредитордың ұсыныстары мен ескертулерінің болмауына теңестіріледі.

4. Осы баптың 3-тармағының бірінші бөлігінде көрсетілген мерзім өткен күннен бастап бес жұмыс күні ішінде қаржы басқарушысы мүліктік массаны сатудың түпкілікті жоспарын жасайды және оны талаптары кредиторлар талаптарының тізіліміне енгізілген кредиторларға мәлімет үшін жібереді.

Кредиторлар мүліктік массаны сату жоспарын алған күннен бастап бес жұмыс күні ішінде оған сотқа шағым жасауға құқылы.

Заңды күшіне енген сот шешімі мүліктік массаны сату жоспарына өзгерістер енгізу үшін негіз болып табылады.

5. Борышкердің мүлкін сату жөніндегі электрондық аукционды өткізу тәртібін және оны ұйымдастырушыны уәкілетті орган айқындайды.

**40-бап. Борышкердің мүліктік массасын бөлу кезектілігі**

1. Борышкердің ағымдағы шығыстары борышкердің мүлкі есебінен кезектен тыс төленуге жатады.

2. Бірінші кезекте өмірге немесе денсаулыққа келтірілген зиянды өтеу, алименттерді өндіріп алу жөніндегі талаптар қанағаттандырылады.

3. Екінші кезекте салық берешегі, сондай-ақ кедендік төлемдер, арнайы, демпингке қарсы, өтемақы баждары, пайыздар бойынша берешек өтеледі.

4. Үшінші кезекте азаматтық-құқықтық және өзге де міндеттемелер бойынша басқа кредиторлармен есеп айырысу жүргізіледі, сондай-ақ кредиторлардың:

осы Заңның 41-бабы 7-тармағының 1) тармақшасында көзделген жағдайда;

соттың мәмілені жарамсыз деп тану және мүлікті борышкердің мүліктік массасына қайтару туралы шешім қабылдауы нәтижесінде туындаған талаптары қанағаттандырылады.

5. Төртінші кезекте кредиторлардың залалдарды өтеу және айыпақы (айыппұлдарды, өсімпұлдарды) өндіріп алу жөніндегі талаптары қанағаттандырылады.

6. Өміріне немесе денсаулығына келтірілген зиянды өтеу жөніндегі, алименттерді өндіріп алу жөніндегі талаптарды қоспағанда, кредиторлардың осы Заңның 27-бабы 2-тармағының бірінші бөлігінде белгіленген мерзімнен кеш мәлімделген талаптары бесінші кезекте қанағаттандырылады.

7. Бір кезектегі кредиторлар арасында талаптарды өтеу үшін мүлік жеткіліксіз болған жағдайда, мұндай мүлік олардың арасында тізілімге енгізілген талаптарының сомасына пропорционалды бөлінеді.

**41-бап. Кепілге салынған мүлікті заттай қабылдау арқылы кепілді кредиторлардың талаптарын қанағаттандыру**

1. Борышкердің мүліктік массасында кепілге салынған мүлік болған жағдайда, қаржы басқарушысы түгендеу актісі жасалғаннан кейін үш жұмыс күні ішінде кепіл кредиторына кепілге салынған мүлікті заттай қабылдау туралы ұсыныс жібереді.

2. Кепілді кредитор осы баптың 1-тармағында көрсетілген ұсынысты алған күннен бастап бес жұмыс күнінен кешіктірмей кепілге салынған мүлікті заттай қабылдауға немесе одан бас тартуға жазбаша түрде келісім береді.

3. Кепілді кредитор кепілге салынған мүлікті заттай қабылдауға келіскен жағдайда, қаржы басқарушысына кепілге салынған мүлікті заттай қабылдау туралы жазбаша хабарлама жіберілген күннен бастап бір айдан кешіктірмей кепілге салынған мүлікті бағалауға және күтіп-ұстауға байланысты шығыстарды өтеуге міндетті.

4. Қаржы басқарушысы осы баптың 3-тармағында көрсетілген шығыстар өтелген күннен бастап бес жұмыс күні ішінде кепілге салынған мүлікті кепілді кредиторға оның талаптарын қанағаттандыру есебіне береді.

5. Егер кепілге салынған мүліктің бағалау құны кепіл беруші талаптарының мөлшерінен көп болса, айырманы кепіл беруші кепілге салынған мүлікті қабылдаған күннен бастап бір ай ішінде борышкердің мүліктік массасына береді.

6. Егер кепілге салынған мүліктің бағалау құны кепілді кредитор талаптарының мөлшерінен аз болса, кепілді кредитордың талаптары өтелді деп есептеледі.

7. Кепіл кредиторының талаптарын қанағаттандыру осы Заңның 40-бабының 4-тармағында көзделген тәртіппен:

1) кепілді кредитор кепілге салынған мүлікті заттай қабылдаудан бас тартқан;

2) кепілді кредитор қаржы басқарушысының ұсынысына осы баптың 2-тармағында белгіленген мерзімде жауап бермеген;

3) осы баптың 3-тармағында айқындалған шығыстар толық көлемде өтелмеген жағдайларда жүзеге асырылады.

8. Кепілді кредитор осы баптың 7-тармағында көзделген жағдайлар басталған күннен бастап үш жұмыс күні ішінде қаржы басқарушысына борышкердің кепілге салынған мүлкіне құқық белгілейтін құжаттарды беруге міндетті.

**42-бап. Кредиторлармен есеп айырысу қағидалары**

1. Кредиторлармен есеп айырысуды қаржы басқарушысы қолма-қол (заттай) нысанда да, қолма-қол емес нысанда да қаржы басқарушысының шотынан кредиторлар шотына ақша аудару жолымен жүргізеді.

2. Кредиторлармен есеп айырысу кезінде қаржы басқарушысы мүліктік массаны сатудан түскен ақша қаражатын, сондай-ақ борышкердің кірістерін, Қазақстан Республикасының атқарушылық іс жүргізу туралы заңнамасында көзделген төлемдерді қоспағанда, пайдаланады.

Егер борышкер мемлекеттік базалық зейнетақы төлемі және (немесе) жасына байланысты зейнетақы төлемдері және (немесе) еңбек сіңірген жылдары үшін зейнетақы төлемдері тағайындалған және (немесе) бірыңғай жинақтаушы зейнетақы қорынан және (немесе) ерікті жинақтаушы зейнетақы қорынан зейнетақы төлемдерін алуға құқығы бар адам болып табылса, зейнетақы төлемдерінен төленуге тиісті соманың елу пайызынан астамы ұсталуы мүмкін емес.

Бұл ретте борышкердің билігінде қалатын ақша осы Заңның 5-бабы 1-тармағының 5) тармақшасында көрсетілген сомадан кем болмауға тиіс.

3. Осы Заңның 27-бабы 2-тармағының бірінші бөлігінде көзделген мерзім өткеннен кейін, бірақ барлық кредиторлармен есеп айырысу аяқталғанға дейін мәлімделген бірінші кезектегі кредиторлардың талаптары бірінші кезектегі кредиторлар талаптарының тізіліміне енгізіледі және мүліктік масса есебінен қанағаттандырылуға жатады. Мұндай талаптар тізілімге енгізілгенге дейін кредиторлардың талаптарын өтеу тоқтатыла тұрады.

Барлық кредиторлармен есеп айырысу аяқталғаннан кейін, бірақ тарату балансы бекітілгенге дейін мәлімделген бірінші кезектегі кредиторлардың талаптары кредиторлардың талаптары қанағаттандырылғаннан кейін қалған борышкердің мүлкінен қанағаттандырылады.

4. Кредиторлардың талаптары қанағаттандырылғаннан кейін қалған сатуға ұсынылған, бірақ сатылмай қалған, сондай-ақ талапты қанағаттандыру есебіне кредитор немесе әкімшілік шығыстарды өтеу есебіне қаржы басқарушысы қабылдамаған ақша сомасы мен борышкердің мүлкі борышкерге қайтарылады.

**43-бап. Қаржы басқарушысының қорытынды есебі**

1. Кредиторлармен есеп айырысу аяқталғаннан кейін қаржы басқарушысы:

1) уәкілетті орган белгілеген нысан бойынша қорытынды есеп;

2) уәкілетті орган белгілеген нысан бойынша банкроттың міндеттемелерін тоқтату үшін негіздердің болуы/болмауы туралы қорытынды жасайды.

2. Қаржы басқарушысы осы Заңның 37-бабының 1-тармағында белгіленген мерзімдерде сотқа қорытынды есепті, банкроттың міндеттемелерін тоқтату үшін негіздердің болуы/болмауы туралы қорытындыны жібереді.

Бір мезгілде қаржы басқарушысы қорытынды есеп пен қорытындының көшірмесін борышкерге, кредиторларға және уәкілетті органның аумақтық бөлімшесіне жібереді.

**44-бап. Соттың қаржы басқарушысының қорытынды есебін қарауы**

1. Сот он жұмыс күнінен кешіктірмей қаржы басқарушысының қорытынды есебі және банкроттың міндеттемелерін тоқтату туралы немесе осындай тоқтатудан бас тарту туралы мәселені қарау кезінде дәлелдемелер ретінде сот зерттеуге жататын мән-жайлардың болуы (болмауы) туралы қорытынды келіп түскен күннен бастап сот отырысын тағайындайды.

2. Уәкілетті орган сотта қаржы басқарушысының қорытынды есебін қараған кезде, егер сот банкроттығы рәсімін жүргізу барысында жиынтығында мынадай мән-жайлар:

1) борышкер тұрғын үй заңнамасына сәйкес халықтың әлеуметтік осал топтарының санатына жататыны;

2) Қазақстан Республикасының атқарушылық іс жүргізу және сот орындаушыларының мәртебесі туралы заңнамасына сәйкес мүліктің болмауы анықталған жағдайда, қаржы басқарушысына сыйақы төлеу туралы өтінішхатты мәлімдеуге міндетті.

3. Сот қаржы басқарушысының қорытынды есебін бекітеді және сот банкроттығы рәсімінің аяқталуы және банкроттың сот банкроттығы рәсімі барысында орындалмай қалған міндеттемелерін тоқтату туралы немесе мұндай тоқтатудан бас тарту туралы шешімді көрсетілген құжаттар сотқа келіп түскен күннен бастап бір айдан кешіктірмей қабылдайды.

4. Осы Заңның 45-бабында көзделген мән-жайлар болған жағдайда, сот банкроттығы рәсімін аяқтау және банкроттың сот банкроттық рәсімі барысында орындалмай қалған міндеттемелерін тоқтатудан бас тарту туралы шешім қабылдайды.

5. Осы Заңның 45-бабында көзделген мән-жайлар болмаған жағдайда, сот банкроттық рәсімін аяқтау және банкроттың сот банкроттығы рәсімі барысында орындалмай қалған міндеттемелерін тоқтату туралы шешім қабылдайды.

6. Сот банкроттығы рәсімінің аяқталуы туралы және банкроттың сот банкроттығы рәсімі барысында орындалмай қалған міндеттемелерін тоқтатудан бас тарту туралы шешімде:

1) қаржы басқарушысының қорытынды есебін бекіту;

2) сот банкроттығы рәсімінің аяқталғаны;

3) қаржы басқарушысының өкілеттіктерін тоқтату;

4) банкроттың сот банкроттығы рәсімінің қорытындылары бойынша орындалмай қалған міндеттемелерін тоқтатудан бас тарту;

5) шешім шығарылған күні қанағаттандырылмай қалған кредиторлар талаптарының сомасы туралы;

6) бес жыл ішінде қарыздар алу, кепілдіктер мен кепілгерліктер беру жөнінде мәмілелер жасауға тыйым салу;

7) осы баптың 2-тармағында көзделген өтінішхатта көрсетілген сомаларды төлеу;

8) қаржылық сауаттылықты арттырудың міндетті курстарынан өту қажеттілігі туралы нұсқаулар қамтылады.

7. Сот банкроттығы рәсімінің аяқталуы және банкроттың сот банкроттығы рәсімі барысында орындалмай қалған міндеттемелерін тоқтату туралы шешімде:

1) қаржы басқарушысының қорытынды есебін бекіту;

2) сот банкроттығы рәсімінің аяқталғаны;

3) қаржы басқарушысының өкілеттіктерін тоқтату;

4) осы Заңның 46-бабында көрсетілген міндеттемелерді қоспағанда, банкроттың сот банкроттығы рәсімінің қорытындылары бойынша орындалмай қалған міндеттемелерін тоқтату;

5) бес жыл ішінде қарыздар алу, кепілдіктер мен кепілгерліктер беру жөнінде мәмілелер жасауға тыйым салу;

6) қаржылық сауаттылықты арттырудың міндетті курстарынан өту қажеттілігі туралы нұсқаулар қамтылады.

**45-бап. Банкроттың міндеттемелерін тоқтатудан бас тартуға негіз болып табылатын мән-жайлар**

1. Банкроттың міндеттемелері мынадай:

1) борышкер өзінің қаржылық жағдайы, мүлкі және міндеттемелері туралы, оның ішінде төлем қабілеттілігін қалпына келтіру және сот банкроттығы рәсімін қолдану туралы өтініш берген кезде жалған ақпарат берген;

2) төлем қабілеттілігін қалпына келтіру және сот банкроттығы рәсімі барысында борышкер мүлікті, оның бір бөлігін және (немесе) ол туралы ақпаратты жасырған не қаржы басқарушысына, сотқа немесе уәкілетті органға өзінің қаржылық жағдайы, мүлкі және міндеттемелері туралы мәліметтер алуға кедергі жасаған және (немесе) қаржы басқарушысының заңды талаптарын орындамаған және (немесе) қаржы басқарушысының заңды талаптарын орындауға өзге де түрде кедергі жасаған;

3) борышкер берешек мөлшерін ұлғайтса немесе өзінің қаржылық жағдайын, оның ішінде мүлікті иеліктен шығару, төлем қабілеттілігін қалпына келтіру рәсімі барысында қарыздар алу және сот банкроттығы арқылы кредиторлардың мүдделеріне нұқсан келтіре отырып нашарлатқан;

4) борышкер банкроттық туралы іс қозғалғанға дейін үш жыл ішінде активтерді кредиторларға залал ретінде азайтқан;

5) борышкер төлем қабілеттілігін қалпына келтіру рәсімі және сот банкроттығы барысында, сондай-ақ төлем қабілеттілігін қалпына келтіру және сот банкроттығы рәсімін қолдану туралы іс қозғалғанға дейін үш жыл ішінде бір кредиторға басқалардың алдында негізсіз артықшылық көрсеткен немесе кредиторларға нұқсан келтіре отырып өзге де әрекеттер жасаған;

6) борышкер әдейі банкроттыққа кінәлі деп танылса;

7) борышкердің төлем қабілеттілігін қалпына келтіру және сот банкроттығы рәсіміне бастамашылық жасау бойынша немесе оны жүргізу барысында әрекетін (әрекетсіздігін) және (немесе) мінез-құлқын кредиторлар алдындағы жауапкершіліктен жалтару тәсілі ретінде бағалауға мүмкіндік беретін соттың қалауы бойынша өзге де мән-жайлардың бірі немесе бірнешеуі болған жағдайда тоқтатылмайды.

**46-бап. Банкроттың төлем қабілеттілігін қалпына келтіру рәсімі және сот банкроттығы аяқталғаннан кейін тоқтатылуға жатпайтын міндеттемелері**

Төлем қабілеттілігін қалпына келтіру және сот банкроттығы рәсімдерін қолдану рәсімі аяқталғаннан кейін:

1) Қазақстан Республикасының заңнамасына сәйкес алимент алуға құқығы бар адамдарға оны төлеу;

2) адамның өміріне немесе денсаулығына келтірілген зиянды өтеу;

3) «Қазақстан Республикасының Ұлттық Банкі туралы» Қазақстан Республикасының Заңына сәйкес туындайтын талаптар банкроттың тоқтатуына жатпайтын міндеттемелері болып табылады.

**47-бап. Төлем қабілеттілігін қалпына келтіру, соттан тыс және сот банкроттығы рәсімдері қолданылған, тоқтатылған және аяқталған азаматтардың тізімін уәкілетті органның интернет-ресурсында және «электрондық үкімет» веб-порталында орналастыру**

1. Уәкілетті орган өзінің интернет-ресурсында және «электрондық үкімет» веб-порталында:

1) соттан тыс банкроттық рәсімі қолданылған, тоқтатылған және аяқталған азаматтардың тізімін;

2) тиісті соттарда ұйғарымдары мен шешімдері заңды күшіне енген азаматтардың тізімін орналастырады.

Соттың төлем қабілеттілігін қалпына келтіру немесе сот банкроттығы рәсімін қолдану туралы шешімінің күші жойылған жағдайларда, азамат тізімнен шығарылады.

2. Осы бапта көзделген азаматтардың тізімі ай сайын өткен айдан кейінгі айдың 20-сы күнінен кешіктірілмей жаңартылады.

**48-бап. Қаржылық жай – куйге мониторинг жүргізу**

1. Уәкілетті орган соттан тыс және сот банкроттығы рәсімін жүргізу кезеңінде уәкілетті орган белгілеген тәртіппен және мерзімдерде борышкердің қаржылық жай-күйіне мониторинг жүргізеді.

Бұл ретте қаржылық жай-күй мониторингі шеңберінде борышкердің кредиторлар алдындағы міндеттемелерді орындаудан жалтаруы мақсатында жеке мүддесі үшін жасаған әрекеттері тексеріледі, оның нәтижелері рәсімді тоқтату немесе банкроттың міндеттемелерін тоқтатудан бас тарту үшін негіз болуы мүмкін.

2. Банкроттың қаржылық жай-күйінің мониторингін уәкілетті орган борышкер банкрот деп танылғаннан кейін үш жыл ішінде жүргізеді.

Банкроттың қаржылық жай-күйіне мониторингті кредиторлар да жүргізуге құқылы.

Мүлікті, оның ішінде ортақ бірлескен мүлікті есептен шығарылған берешек сомасының 10 еселенген мөлшерінен асатын сомаға сатып алу фактісі анықталған жағдайда, уәкілетті орган кредиторларға банкроттың қаржылық жай-күйі мониторингінің нәтижелерін жібереді.

Кредиторлар уәкілетті органнан ақпарат алған кезде борышкерді банкрот деп танудың күшін жою және жаңадан ашылған мән-жайлар бойынша банкроттық рәсімін қайта бастау туралы сотқа жүгінуге құқылы.

**4-тарау. Бітімгершілік келісім**

**49-бап. Бітімгершілік келісім жасасу шарттары**

1. Сот банкроттығы рәсімін жүргізудің кез келген сатысында борышкер мен кредиторлар татуласу келісімін жасасуға құқылы.

2. Бітімгершілік келісімде көзделген құқықтар мен міндеттерді өзіне қабылдайтын үшінші тұлғалардың бітімгершілік келісімге қатысуына жол беріледі.

3. Бітімгершілік келісімін сот бекітеді.

Сот бітімгершілік келісімді бекіткен кезде бітімгершілік келісімді бекіту туралы ұйғарым шығарады, онда сот банкроттығы рәсімінің тоқтатылатыны және борышкерге қатысты сот банкроттығы рәсімін қолдану туралы шешімнің орындалуға жатпайтыны көрсетіледі.

4. Бітімгершілік келісім соттың оны бекіту туралы ұйғарымы күшіне енген күннен бастап күшіне енеді және борышкер, кредиторлар және бітімгершілік келісімге қатысушы үшінші тұлғалар үшін міндетті болып табылады.

5. Күшіне енген бітімгершілік келісімді орындаудан біржақты бас тартуға жол берілмейді.

6. Сот бітімгершілік келісімді бекітуден бас тарту туралы ұйғарым шығарған жағдайда бітімгершілік келісім жасалмаған деп есептеледі.

Соттың бітімгершілік келісімді бекітуден бас тарту туралы ұйғарым шығаруы жаңа бітімгершілік келісімді жасасуға кедергі болмайды.

7. Борышкер және (немесе) кредиторлар және (немесе) үшінші тұлғалар бітімгершілік келісімнің шарттарын орындамаған жағдайда бітімгершілік келісім сот шешімі бойынша бұзылуы мүмкін.

8. Соттың бітімгершілік келісімді бекіту туралы ұйғарымына, сол сияқты соттың бітімгершілік келісімді бекітуден бас тарту туралы ұйғарымына Қазақстан Республикасының азаматтық процестік заңнамасында белгіленген тәртіппен шағым жасалуы (наразылық келтірілуі) мүмкін.

9. Соттың бітімгершілік келісімді бекіту туралы ұйғарымының күшін жою сот банкроттығы рәсімін қайта бастау үшін негіз болып табылады.

Соттың бітімгершілік келісімді бекіту туралы немесе бітімгершілік келісімді бұзу туралы ұйғарымының күшін жою туралы шешім қабылдаған сот банкроттық рәсімін қолдану (қайта бастау) жөнінде іс қозғау туралы сот актісінде көрсетуге міндетті.

10. Соттың бітімгершілік келісімді бекіту туралы ұйғарымының күші жойылған немесе бітімгершілік келісім бұзылған және сот банкроттығын қолдану туралы іс бойынша іс жүргізу қозғалған жағдайда өздеріне қатысты бітімгершілік келісім жасалған кредиторлар талаптарының көлемі бітімгершілік келісімде белгіленген шарттар ескеріле отырып айқындалады.

**50-бап. Бітімгершілік келісімнің мазмұны**

1. Бітігершілік келісім, оның ішінде:

1) борышкердің міндеттемелерін орындауын кейінге қалдыру және (немесе) бөліп төлеу;

2) борышкердің талап ету құқықтарын басқаға беру;

3) борышкердің міндеттемелерін үшінші тұлғалардың орындауы;

4) борышты аудару;

5) кредиторлардың талаптарын Қазақстан Республикасының заңнамасына қайшы келмейтін өзге де тәсілдермен қанағаттандыру шарттарымен жасалуы мүмкін.

2. Бітімгершілік келісімінде борышкер міндеттемелерінің мөлшері, оларды орындау тәртібі мен мерзімдері және (немесе) оның міндеттемелерін тоқтату туралы мәліметтер қамтылуға тиіс.

3. Бітімгершілік келісімге борышкер мен кредитор (кредиторлар) қол қояды.

Егер бітімгершілік келісімге үшінші тұлғалар қатысқан жағдайда, олардың тарапынан бітімгершілік келісімге осы тұлғалар немесе олардың уәкілетті өкілдері қол қояды.

4. Бітімгершілік келісімде борышкердің барлық кредитор алдындағы міндеттемелерін орындау тәртібі мен мерзімдері туралы ережелер қамтылуға тиіс.

**51-бап. Бітімгершілік келісімді бекітудің салдары**

1. Бітімгершілік келісімді бекіту сот банкроттығы рәсімін тоқтату үшін негіз болып табылады.

2. Қаржы басқарушының өкілеттігі соттың бітімгершілік келісімді бекіту туралы ұйғарымы заңды күшіне енген күннен бастап тоқтатылады.

3. Соттың бітімгершілік келісімді бекіту туралы ұйғарымы заңды күшіне енген күннен бастап:

1) борышкер және (немесе) үшінші тұлғалар бітімгершілік келісімнің шарттарына сәйкес кредиторлар алдындағы берешекті өтеуге кіріседі;

2) Осы Заңның 20-бабына сәйкес борышкерге қолданылған салдар тоқтатылады.

**5-тарау. Қорытынды ережелер**

**52-бап. Осы Заңды қолданысқа енгізу тәртібі**

1. Осы Заң алғашқы ресми жарияланған күнінен кейін үш ай өткен соң қолданысқа енгізіледі.

Қаржы басқарушысының қызметіне үміткер тұлғалар осы Заң алғаш ресми жарияланған күннен бастап уәкілетті органға рұқсаттар мен хабарламалардың мемлекеттік ақпараттық жүйесі арқылы қызметтің басталғаны туралы хабарлама беруге құқылы.

Мұндай хабарламалардың тізілімін уәкілетті орган өзінің интернет-ресурсында орналастыруы тиіс.

2. Осы Заңның 3-бабы 5-тармағының күші осы Заң күшіне енген күнге дейін туындаған міндеттемелерге қолданылады.

**Қазақстан Республикасының**

**Президенті**